
EBI, što si za života svoga 
™Dao rodu knjige bezbrojnice 
I od svega roda hrvatskoga 
Prozvan otcem naše povjestnice; 

TEBI, što si zadovoljno čit6 
Pjesan ovu iz minulih ljeta, 
Čit6 pjesan — al je ne dočito 
Jer Ti bilo poći s ovog svieta: 

TEBI, otče, rajske u visine, 
Gdje Te slave dusi Tebi ravni, 
Šaljem evo stihove te moje, 

Šaljem Ti ih srca iz dubine 
I molim Te, roditelju slavni, 
Blagoslovi harno diete svoje! 

u VARAŽDINU na Ivanf dan i8go. 

PRVO PJEVANJE. 



Plješivici sunčeve su zrake 
eć u kolo se zlatno uhvatile, 
Tajinstveno su nožke njine lake 
U sitni biser rosu pretvorile ; 
Vrh tanke jele zrake zaigrale 
Na kojoj slavulj jutro pozdravljao, 
Pjevaču milom žarki cjelov dale 
A zahvalu im slavulj odpjevao; 
Nasmješile se bistrom gorskom vrelu 
I sjaj svoj časak u njem ogledale. 
Do vrletne tad hridi pohitale 
Na kojoj glavu podigao smjelu 
Starina Okić-grade ponositi 
I ustave se, stiene zlatit stanu, 
A najsjajnija zraka hrlo banu 
Na lipu, gradsko dvorište što kiti, 

Pod lipom Ijubnu kršna dva junaka — 
Da divovi su sudit ćeš po stasu, 
Al riet će duša hrvatska ti svaka 
Bdijari naši da su to na glasu. 

Za hrastovim, gle, starim stolom sjedi 
Gospodar gradu Okićki knez Ivan, 
I brk i vlasi već su mu prosiedi 
Al mladim žarom plamti pogled divan: 
Kad dušmaninu valja se oprieti 
Ko prvi bojnik koristit će domu, 
A u dom angjel mira kad doleti 
Sve žrtvovat će vjeri, Bogu svomu. 
Hrvatina je uz njeg dugobradi. 
Knez cetinski i kninski: Slovin mladi, 
Od Svačićeva roda krasna grana 
A dika velja dalmatinskih strana. 
Junakom našim širi grudi snažne 
Miomir sladki, što ga lipa sije. 
Iz usnah sad se rieč Slovinu lije 
Sad opet Ivan sipa rieči važne. 
Kad najživlji su razgovor zapreli 
Uzplamtjelo Slovinu žarko oko: 
»Ne, nikad!« kliknu dalmatinski soko, 
»Ne, nikad ne ću u pomoć ja Beli! 
Mongoli kaki kraljevstvu da priete 
Ni Ugrin kralju svome ne vjeruje : 

Ta zasitio kumanske se guje 
Na zapovjed što Belinu ga gnjete; 
Sad priča kralj mu o Mongolih priču: 
Da nebrojni su ko na nebu zviezde, 
Ko vrazi u svih državah da niču 
I da na miljun konjima već jezde 
Put ugarskih i hrvatskih zemalja. 
Ja ne vjerujem to — al ako slete 
Sad zbilja Belu mongolske te čete: 
Zašt Hrvat tudjeg da spašava kralja ? 
Zaboravismo 1' divno ono vrieme 
Kad kruna zlatna resila je tjeme 
Vladara naše krvi, kad se lila 
Širokim svietom bezsmrtnica slava 
Hrvatskog prvog kralja Tomislava 
I presretna kad domovina bila 
Za Krešimira kralja velikoga? 
Zar ne znamo za Petra, djeda mogn, 
Što borio se slavno, da slobodu 
Svem hrvatskomu sačuva svom rodu 
I kano zadnji kralj u Gvozdu pao 
Ko. žrtva stare naše nesložnosti 
I hrvatske nam klete zavidnosti? . . 
Oj, zašt nij' onda Bog me rodu dao! 
Ko silni oluj letio bih bio 
Po nesretnome domu, svim boljarom 
Tom Petrovom bih bio sabljom starom 
Iz tiela srca gadna povadio 

I hrvatski tad mili narod sav 
Na Gvozdanskoj bih bio pribro gori 
I pozvao ga da se kano lav 
Za otačbinu svoju slavnu bori . . . 
Al, jao, živ tad ne bjeh! Tudjeg kralja 
Već sto Ijet' resi kruna Tomislava, — - 
Pa mongolski ak' narod namjerava 
Na Belu zbilja poći, tad nam valja 
Da s mongolskim se četama složimo 
Pa š njima da na Belu udarimo. 
Spasavat Belu ne smje Hrvatska! 
»»Smrt Beli!«« velim s Ugrima i ja, 
Nek s tudje glave naša kruna pada, 
Hrvata njome ovjenčajmo sada!« 

»Ne zbori tako«! Ivan knez zaori 

I sunu u vis, »Štujem zanos tvoj, 

Al ti još ne znaš, mladi druže moji 

Da silna carstva onaj već obori 

U našem domu što ubija sad 

Ko grdna ala djecu, starce, žene 

I što sve grade spalit nam je rad. 

Ti ne ćeš priču slušati od mene. 

Na ove oči što sam moro gledat 

To nakan sam ti, mladce moj, poviedat.. 

U Kalničkom svom gradu dane trajah 

I brižno ženu bolestnu si dvorih 

što jad ju shrva kad bje poći Zori, 
Angjelku našem, iz našega raja 
U nebne vise — Bog je tako htio 
A zatim mi i Planu ugrabio . . . 
Ko očajnik sam čupo siedu vlas 
Nad crnim odrom premile mi druge, 
Kad eto u dvor vjernoga mi sluge 
Gdje jadniku mi kobni donie glas : 
Bjegunci da su iz dalekog svieta 
Mnogobrojni pred gradska pali vrata 
I da me mole ko slavjanskog brata 
Da spasem izpred mongolskih ih četa. 
Na prozor skočih, srce me zaboli: 
Sa ženama se starci o zid viju. 
>Oj, spasi braću!« vape gladni, goli 
I lomeć ruke grozne suze liju. 
Ko da me silni ošinuo grom 
Ja skočih dolje, viknuh snagom svom: 
»>Ej, koja vam je domovina, ljudi?« r 
»> Poljaci smo!«« iz mnogih jeknu grudi, 
»>Ja Ceškinja sam!«« kliknu dieva blieda, 
»>Iz Ruske ja sam!«« ljudina će sieda, 
»»Oj, spasi braću!«« ponovi se krik. 
Pa kad naložih spustit lančanik, 
Ko da ih biesi proganjaju zli 
Nahrupili su u dvorište mi, 
»»Nek Bog ti plati!«« svi su povikali 
I umorni na hladni kamen pali. 



— 5 — 



Digitized 



by Google 



»»A tko vam ote dragu domovinu?«« 

Upitat ja ću Rusa starovjeka. 

**Vaj, gospodaru!«« bolno starac škrinu, 

»>Pasoglava je neman grozna neka, 

Sto negdje se u Aziji izlegla, 

U bezbožničkom jaru svome pregla 

Da šatre cieli sviet što krst poštiva 

I pobožno o vječnom raju sniva. 

Mongolima se neman ta prozvala, 

Moj ruski dom je najpre harat stala. 

Popalila nam sela, grade krasne 

I srušila sve crkve' naše častne ; 

Gradova majku: Kijev starodavni 

Ni Dmitar nije mogo spasit slavni, — 

Sva Ruska bi pretvorena u groblje. 

A knezove i puk sav kano roblje 

U Poljsku kan je Batu odvukao 

I putem silnu množ poubijao, 

Pa kad na Krakov — « « > »Stani starce moj« «, 

Poljakinja sad u rieč Rusu pala 

»»Mladovjekoj još majka mi je znala 

Velikoj poviedat Hrvatskoj 

U palači sred Krakov-grada biela, 
Što stolni grad bi starog doma tvoga, 
Oj kneže ! — Vaj, od biesa azjatskoga 

1 Krakov pade, a š njim Poljska ciela; 
Ti neljudi sav puk poubijali. 

Mog otca, ču li, živa razderali 

Na repovima konjskim, a materi 

Vaj, obe dojke prorezale zvieri! 

Ja biegom život spasih«* zakukala 

Sirotica i bolno zajadala: 

»»Zar silni Bog je na nebu tad spavo 

Kad sve na svietu ugrabi mi djavo?«« 

»Ti snivaš, kneže, strašni san na javi!« 
Knez Slovin povjedača zaustavi. 
»O, da je san to, presretna li mene!« 
Proustiv Ivan, pričat dalje krene: 

»Za Rusom češki sin preda mnom planu: 
»»Kod Olomuca ljutu zada ranu 
Pasoglavcima slavjanski naš mač: 
Zvjezdogorski tu Jaroslav ko drač 
Sa Česima je grozne sjeko glave 
I dostao se, junak, vječne slave 
Bajdaru kada kanoviću smjelo 
Buzdovanom je probit znao čelo. 
Tad riknu Batu razjaren ko lav: 
»Na Ugarsku sad! Neka gine Bela! 
Cuh, da mu sveta kruna sja vrh čela: 
Ja satriet lad sam i nju i sviet sav, 
Nek novi sviet tad kana mongolskoga 
Ko jedinog i novog štuje Boga!« 
Ko munja vrazi iz Češke odlete 

Sve ništš uz put nebrojne im čete, 

Već Ugrom sela i gradove pale, 

A tad će, kneže, proždrljive ale 

Provaliti i u dom krasni tvoj!«« 

Protmuh s grozah tih, Slovine moj, 

Pa kad se grobom vjenčala mi Plana, 

To najdraže mog srca milovanje, 

Rodoljubjem se duša moja zanie: 

Iz Kalničkoga samotnog svog stana 

Pod vodstvom »mladog kralja« Kolomana 

Sa divnom kitom plemstva hrvatskoga 

A uz Vijalku junačkoga bana 

Put kraljevstva pobrzah ugarskoga; 

Tu s Ugrima Slovake vidjeh vrle 

Gdje pod krstasem barjakom se grle: 

Šestdeset tisuć hrabrenih bojnika, 

Slobode nam i vjere zatočnika. 

Kralj povede do mohijske doline 

Što puče izpod Lomnice planine. 

Srebropjeni gdje Šajo broji vale 

Pasoglave nas pozdravile ale 

Sa rikom strašnim »»Surin!«« — trube jeknu 

I strjelica za strjelicom sad zveknu ; 

Krvopjenim se za čas stvori Šajo, 

Ko biesnik Mongol kršćanine klao, 

Sva vojska naša brzo nam se smela 

I s Ugrima i Slovacima Bela 

Već pobježe, — tek Koloman s Hrvati 

Ne uzmiče i poput lava mlati 
Pasoglavaca nepreglednu množ, 
Dok težku ranu Batukanov nož 
Junaku hrabrom zadao mi nije. 
Sad saleti nas dvjesta tisuć gada, 
I opet »»Surin!«« dolinom se lije, 
Za trupom trup u rujni Šajo pada, 
Ko pomamni Mongole naši dave, 
Zaludu sve: te ale pasoglave 
Svedj brojnije su, pa i mi Hrvati 
Sa razboja smo stali uzmicati, — 
Do Dunava nas neman progonila, 
Al s Dunava se hladnog prestravila. 
Nebesa nam se biednim smilovala 
I sretno rieku preplovit nam dala; 
Pojurismo do budimskoga grada 
A tad put doma našeg puni jada: 
U Česmi kraljić dušu Bogu dade, 
A mi u naše vratismo se grade 
I s Belom vojsku pribiramo eto 
Da uništimo mongolsko to pseto! 
Ponimit sad ćeš, pobratime mladi«. 
Knez Okićki će gostu svome krasnom 
*0 Beli samom da se tu ne radi 
Ni o tom, cfa se Hrvat krunom jasnom 
Sad vjenča: Znaj, slobodi da i vjeri 
Sad propast prieti psoglave od zvieri! 
Oj, jesi r naš?« Slovinu Ivan kliknu. 

»Da, vaš sam!« soko dalmatinski viknu 
I krepko starcu hrabru desnu stište, 
»Da, s vama ja ću kamogodj uzište 
Ta hrvatska nam divna domovina. 
Oj, ne smje satriet mongolska nas psina! 
Pasoglavcima kršna Dalmacija 
Da grob će- biti, s vama mnijem i ja, 
Nek pad im vide sure moje gore, 
Opielo neka zapjeva im more!« 

U rieči dok su bili još boljari 
Zazveči s gradskih zidina prastarih 
Miločujni i sladjani zvek roga 
A Ivan kliknu: »Eto sina moga!« 

Sa liepom četom mladjanih junaka 
Pod lipu mladić vitostasni banu: 
Da rodila ga gorska vila kaka 

ljubavi kad sunčev trak joj šanu 
Pomišljati ćeš, zlatnu onu kosu 
Kad zamjetiš, što uvojcima prosu 
Na vrat se njegov, nježno ga cjeliva 

1 ramenu se sladko ulagiva; 

Ko majsko nebo plave su mu oči, 
Od zore ljepši ruj se licem toči, — 
Oj koliko će sretna dieva biti 
Uz koju vitez taj će danke viti! 

Sa vranca mladić vinuv se, zaori: 

»Ej, Božja pomoć tebi, otče mili, 

I sjajnom gostu Okićkih u dvorih — 

Viek junačkim se zdravljem ponosili!« 

»I tebi Božja pomoć!« prihvatila 

Boljara oba, mladca zagrlila 

I motrit stala vitežke došljake, 

A Ivan-kneza sin će: »Te junake 

Na poziv, otče, skupio sam tvoj 

U mongolski da povedeš ih boj. 

Svi spremni su za domovinu mrieti 

I za slobodu i za krst naš sveti!« 

Uzplamtjele su Ivan-knezu oči: 

Došljaka svakog pobratom naziva, 

I Božju pomoć svakomu doziva, — 

Do častnog najzad starine pokroči 

O krvavu što maču glavu sloni: 

»Ej, odkle tebe, starce, sudba đoni 

U Okić?« »Ja sam Vanča, glasnik pape«, 

Na knežev upit starac besjedjaše, 

»As crvene te razabrat ćeš kape 

Da biskupom sam svete crkve naše. 

U ime pape Grgura devetog 

Tim krvavim sam mačem prolazio 

Po hrvatskome domu i dielio 

Svih grieha oprost svakom, tko na kletog 

Pasoglavca sa kraljem Belom podje; 

Na moj glas narod odasvud se sleti 

Pod Bele kralja krstaš barjak sveti, 

Vas biskup Stjepan kralja i sve vodje 

U Zagrebu baš blagoslovi bielom 

I krenu s Belom i sa vojskom cielom 

Kršovitih put dalmatinskih strana 

Da dočekaju groznog Batukana . . . 

A ja put tvoga krenuh Okićgrada 

I tvoje da tu dignem vriedne ljude 

Na psoglavoga mongolskoga gada, 

Al prekasno se zov moj začu tuđe: 

Ta, sin tvoj Dražen, junački taj krasnik, 

Bi od mene još bolji vjere glasnik! 

Sukobih š njim se planinskog sred kraja 

Gdje Okićnica tihano romoni, 

Tu slušah kako divno rieč mu zvoni 

I kako srca zanosno osvaja 

Junakom tim za vjeru i slobodu 

I pobjedu proriče svome rodu. 

Oj, nek vam, braćo, vjera dušu grije 

A srce nek za rod vam vazda bije, 

Viek sadanja nek vama vlada sloga: 

Pa doć će slavna pobjeda od Boga! 

U ime pape praštam svima vama 

Sve griehe!« grmnu pun nebeskog plama 

I krstom zlatnim blagoslov svoj sveti 

Udielio je biskup hrabroj četi 

Na koljena što kajući se pala 

I pobožno pozirat k nebu stala. 



Digitized 



by Google 



Visoko već se diglo sunce jasno 

Na nebo plavo, Ivan kad povede 

U palaču si družtvo svoje krasno 

I bogatim za stolom ručat sjede. 

Za jelom hrlo odmiče već jelo, 

A tad se vriednom domaćinu htjelo 

Da i sad stari običaj proslavi 

Pa gostovom da zdravicu nazdravi. 

Već ogromne se zlatne kupe lati 

I ustaje . . . sve utihnu . . . »Hrvati!« 

Sad poče . . . »Braćo!« ... ali iznenada 

Starovjeko mu lice bliedit stalo: 

Protrnuo je: s glavne kule grada 

Na juriš zvono glasno zakucalo; 

Boljare stravna uhvatila jeza, . . . 

Svi skoče, pogled uprt crn u kneza 

»Mongoli?« pita, — zvono kuca jače. 

Sve grabi striele, koplja, štite, mače, 

I oklopom i kacigom se kiti, 

Pa biesno k gradskim bedemima hiti; 

Ostienili se: »Psoglavci su, jao!« 

Iz trista usna zdvojni krik je pao. 

Stoji huka, 
Silna buka, 
Sitna piska. 
Glasna vriska; 

Most se diže, 
Već se bliže 
Gadne ale 
Nekrštene — 
I do stiene 
Grada pale 
Na konjima 
Strjelovnima. 
^^ 

Truba trubi, bubanj buci 
A Kerenaj grozno zvuči . . . 
»Surin! SurinU štekću psine 
I penju se na zidine. 
»Otrovnice sipaj striele!« 
Ljuto usne zagrmjele 
Poglavice im Šejbana, 
Brata stravnog Batukana. 

Striele zuje, 
Mnogog uje 
Posred lica 
Otrovnica, 
S Okić grada 
Kamen pada, 
Voda vrela 
Grli čela 

Navalnika 
Paklenika ; 
Do bedema 
Tko se sprema 
Gubi glavu 
Pasoglavu. 

»Taj bjesomučni ruši klis!« 
Zariknu Sejban kano ris, — 
Krvožedne sve sad hijene 
Na Okićke navale stiene; 

Striela i mač, 

Jauk i plač 
Izmienjuje jurve se hrlo, . . . 
Na bedemu, gle, i na Ivana grlo 
Otrovnu strjelicu peri 
Jedna od mongolskih zvieri: 
Al u taj čas Dražen se javi 
I zlotvoru ruku ustavi, — 
Mongolovoj se ruci već sa strielom luk izmako 
Zablještio mač Draženov i šljemu se primako 
Sto na glavi ubice je otca njegvog sjao 
I sad s glave pao . . . 

Dražen mač izpušta . . . bliedi ... što se zbilo ? 
S glave, gle, Mongola niz oklop se lije 
Duga kosa, crna ko gavrana krilo, 
A iz tamnog oka živi plamen bije. 

»Zar žena ti si?« Dražen poviče, 

»Da, mongolska sam dieva omražena!« 

Amdzonka zavapi tajinstvena. 

»Ja spasit ću te I« »Ne ću, — ubij me!« 

»Ti moraš sa mnom!« mladić dahnu joj 

I ote dievu bitci krvavoj, — 

U gradsku kulu ju zatvori . . . 

I podje da se dalje bori. 

^^ 

Ko na goru da se gora 

Survaše, 

Pomamno se obe strane 

Sraziše : 

Razjaren ko lave 

Slovin sječe glave 

Vita koplja Vanča lomi 

Ko da udaraju gromi, 

»Juriš!« Ivan zapovieda, 

Živu nikom uteć* neda, 
Zarobljuje tek onoga ogavna Mongola 
Bez strjelice kog zamjeti i bez mača gola! 

Ko munja kršćanski maci blište, 
Ko zvieri poganski vrazi vrište . . . 
Jur mnogi padoše Hrvati 
Od otrovnicah kobnih striela — 

Al pobjedu su slavnu htjela 
Nebesa častnom krstu dati : 
Ko tigar Hrvat vraga davit stade . . . 
Mongola pet sto na Okiću pade — 
U ponor Dražen s vitezi ih gura, 
Odjekuje sa vike vrlet sura . . . 

»Za mnom!« Šejban ori, 

Ljuto gled mu gori: 

»Pobjede tu nema, 

Tu se grob nam sprema! 
Okanimo se kamenog tog grada, 
Do kana bjež'mo u grad Zagreb sada!« 

y^ 

Gle, kako s Okićke vrleti 
U ržlvan kleti Mongol leti: 
Na konje već se vinut žudi — 
Al iznenada kmetskih ljudi 
Kod Drežnika se sila sjati 
I nemilo ga stade klati: 
Junački, gle, Zitkovići, 
Gorostasni Holetići 
I Fabeki s Vernićima 
Glave sjeku Mongolima! 
Svu gamad kmeti poubiše . . . 
Ni vodja Šejban već ne diše: 
S Kalinovice Fabijan 
U pakleni ga progna stan! 

Po dolu klici radostni se viju: 
»Pobjedili smo!« — vrele suze liju 
S veselja veljeg biedni ti kmetovi, 
A klik im nose u Okić vjetrovi, 
Sa vitezovi gdje se ljubi Ivan 
I kliče: »Braćo! to bje danak divan! 
Oj, slava Bogu sred nebeskog dvora, 
Oj, slava tebi, grade sred tih gora, 
I vjernoj ljubi tvojoj: toj klisuri! 
Odrvali ste prekrasno se buri 
Što skršit pregla u svome vas jaru; 
Oj, slava vama, vitezi, i hvala 
Na nečuvenom junačtvu i žaru — 
U rodu slava vaša vjekovala ! « 

Sad kaštelanu Ivan zapoviedi: 
»Zarobljenike amo mi dovedi!« 

Za časak roblje udje: — vaj, strahote! 

Da izbuljene gledneš oči ote 

I tupi nos taj, gadno lice žuto: 

Ti užasnuo, pobre, bi se ljuto 

I zirnuv smradno crno još odielo 

O grimizu bi oko ti zapelo 

Na robinji što Draženovoj sja . . . 

»Ta zvier je na me strielu perila!« 

Knez Ivan viknu smotriv njeno lice 
»Zar toli krasne i zamamne žene 
Baš najveće su u vas okrutnice?« 
Sav u čudu knez roblje pitat krene. 
»Ne izpitivaj!« razpaljen odvrati 
Krivook neki Mongol »Ubij nas'« 
»Da, ubij!« ciknu roblje u jedan glas 
I oko dieve mongolske se sjati. 
»Ne, tamnujte tu!« Ivan kneže plane 
»Kad psoglavu svu vašu ćemo braću 
U divlje vaše opet prognat strane, 
Ko osvetnik presvete vjere naše 
Tad sudit vama, robiju svome ja ću 
Strahovit sud za strašne čine vaše! 
Braničem dotle Okiću ćeš biti, 
Ti, Dražene moj, vjerno mi ga štiti! 
Na roblje pazi! — A Mongolku tu 
U najcrnju zatvori tamnicu ! 
»Ja, vitezi, ću s vama!« Ivan plane 
»Za kraljem s mjesta primorskih do krši 
Tu sloga naša nek Mongole skrši, 
Tu past ćeš i ti, grozni Batukane!« 

Za Plješivicom sunčeve su zrake 
Već gubile se, Ivan knez kad sinu 
Na oproštaj je hrabru desnu dao, 
S boljarima na konje sjeo lake 

I k sinjem moru š njima pobrzao. 
»Sa robljem ovim u podzemnu tminu!« 
Sad zapoviedi Dražen kaštelanu, 
A Mongolkinji Ijubko: »Ostaj!« šanu. 

Azijatka za suncem oči svmu, 
Pa pre neg' sakri za goru se crnu 
I zadnja zraka, na koljena pade 
I klanjati se mlada suncu stade: 
Gle, kako vlas joj povjetarce mrsi, 
Gle, kako divno nadimlju se prsi 
I sieva oko, — sva je plamen živi, — 
Oj, kako da se Dražen joj ne divi! 
Sa cara njenog mladić drhće eno 
I djevojku promatra zatravljeno, 
Sa tajnog milja šire mu se grudi 
A čudno čuvstvo u srcu se budi: 
Zar ljubavi to čuvstvo? Prosti, Bože, 
Što na to um mi i pomišljat može — 
Ta, za krst častni on će i umrieti, 
A ona krst naš spremna je zatrieti ! 

Nad gradom večer razvila već krila. 
I cieli priedjel njima obavila, 
S planine stare blagi vjetrić lieće 
I zagrljajem uspavljuje cvieće. 

Sa granjem lipe tihano šaputa 

I dalje gajem i dolinom luta; 

Rumenilo se čamo nebom lije 

I večemici umilrp se smije 

Što u sviet netom zlatnu posla zraku 

Ko predhodnicu mjesečevu traku; 

Zaječilo je zvono iz daljine 

U pozdrav Gospi, majci Božjeg sina, 

I razliego se jek taj pun milina 

Do plješivićke sanjarske planine: 

Planina k nebu na milu zvonjavu 

Stabalja granje dizati je stala: 

I ona, mniš, na molitvu je pala, 

Sa zvonom Božju pjeva i ona slavu. 

Na zvona glas se Dražen prekrstio 

I Blaženoj se Dievi pomolio, 

Tad Mongolki će on: »Zar Božjem suncu 

I ti se klanjaš, krasna poganko?« 

>U domu svom na kavkazkom vrhuncu 

Viek zanosno božanstvo štovah to!« 

>A tvoje ime?« »Sinda!« mlada planu, 

>Oj, koliko si divna!« Dražen šanu 

I za ruku ju nježno uhvatio ... 

Na nebu mjesec glavu pomolio, 

Planinom biljis razli se slavulja, 
A u grad tijo Leljo se ušulja. 

DROGO PJEVANJE. 



j, što si sjetna, Starčo, goro krasna, 
Sto spuštaš tužno drevne grane svoje 
I ne daš pticam, da im pjesma glasna 
Svem Božjem svietu javi care tvoje? 
Ta, prenježno te, Starčo, zagrlila 
I nakitila divno Vesna mila, 
Zelenilom te svježim ovjenčala 
I laskajuć ti sladko prošaptala 
Da raduje se i vječiti Bog 
Sto nikla si sred doma hrvatskog! 
Sve šuti gora . . . bolno dalje sjaje 
I sluša vapaj, sluša uzdisaje 
Iz grudi što se izvili očajnih 
Stanara njenih nesretnih i vajnih. 
Gle, kako Ijubko djetence se svija 
Uz majku svoju, što ga brižno njija 

Na oslabljenim svojim koljenima 

I obsipa ga žarkim cjelovima. 

»Oj, gladam sam!« djetence uzdiše 

I ručice si k majki uzdiže, 

U suzama suh krušac biedna maja 

Svom čedu daje i jadnica zdvaja: 

»To zadnja 'e mrva, Bože, smiluj se 

I ne daj da mi diete pogine!« 

Pod jasenom, gle, žena starovjeka 

Svom bolnom drugu jadnog daje lieka: 

Uz korienje kap hladne izvor-vode, — 

Da liekovi mu ovi baš ne gode 

Poviedat će ti namršteno čelo 

I vapaj starčev: »Mriet bi mi se htjelo!« 

O zelen bor je glavu prislonila 

Ljepota dieva, pa se zamislila 

U crne misli : tajstveni joj glasi 

Svedj šapću, da se žice dragom gasi 

Što ode u svom žaru mladjanomu 

Da propast spremi biesu mongolskomu ; 

Vaj, kako rida mlada sirotica 

A š njome množtvo bljedolikih dieva, 

Niz stotinu se mladenačkih lica 

Iz divnih oči gorka suza lieva: 

Za otcem ova nariek nariekuje. 

Za bratom ona jade jadikuje. 

Za sinkom kuka majka ostarjela: 

Sva zelen-gora plačem je zamnjela. 

Pod svakim dubom bieda kolo vije, 
Pod svakim hrastom jadni kmet se krije 
A u oku mu želja srca sjaje: 
>Oj, šatri, Bože, mongolske aždaje«. 

Kad nasluša se gora veljeg jada, 

Uzdrhtnula je radostno s nenada: 

Puteljkom šumskim vidje, kako hita 

K stanarom njenim vitez zlatokosi. 

Strjelovit vranac mladića mi nosi, 

»Ej, tko je to?« drug druga plaho pita 

Pa prestravljeno u došljaka zuri 

I u pratnju mu, što se za njim žuri. 

»Mir vama, braćo! Neka strah vas mine!« 

Sred šumske vitez zaori čistine, 

»Gosparu vašem, knezu Okićkomu, 

Ja sin sam Dražen, napustih svoj grad: 

U sadanjem tom biednom gorskom domu 

Da ublažim vam težku bol i jad!« 

I viknu Dražen slugam: »Nek se sad 

Sa kola amo snese hrana slastna, 

Nek dulje prieki vas ne muči glad, 

Oživnite mi, braćo moja častna! 

Ta plješivička kaplja okrepnica, 

Nebesku što u sebi vatru krije, 

Nek i srce i dušu vam ugrije, 

Nek prospe ruže na blieda vam lica! 

Sa krpežom oprostite se ovim, 

Zamienite mi s odielom ga novim 

Na kolima što tim je nakrcano, — 

OdabirajteU »Hvala, dobrotvore!« 

Jednogrlice sav je narod plano, 

U oku sveti plamen mu zasjao, 

I, digav ruke prema nebu gore. 

Svom Stvoritelju hvalu zapjevao: 

Ko sladki zvuči harfe Eolove 

Po gori pjesma zahvalnica plove; 

S te pjesme ptice oživjele sve 

Sa pjevom puka su se složile, 

Put neba su se digle lakokrile 

I zahvalnicu Bogu dojavile. 

Tad toplu hranu sluge nosit stale, 

Ponajpre starce i dječake male 

Obredale, a tad i djeve, žene 

Baš gospodski bijahu podvorene; 

Iz vrčeva se žarko vino lilo. 

Sto u sve novi život je ulilo. 

Sve kliče: »Nek nam živi bezbroj ljeta 

Gospodar Dražen, taj zaštitnik kmeta!« 

»Oj, har vam!« Dražen, ganuto prozbori 

A slovo glasno jeknu po svoj gori, 

»Medju vama predobro znade svak 

Da boljarskom 'Sam rodu potomak. 

Da velja slava ime provijava 

Mog dičnog djeda bana Jaroslava 

I da mi otac netom bije boj 
Na Adriji prot' ali psoglavoj; 
Boljare ljubim od sveg srca ja, 
Al srce moje dobro i to zna: 
Da ljubit valja i ubogog kmeta 
Jer svi smo djeca Stvoritelja svieta, 
Svim hrvatska ta zemlja nam je majka, 
Svim sveta stara hrvatska nam slava, 
Svim sveta svaka pjesma, priča, bajka 
Od pamtivieka što nas razdragava 
I rod nam onim divovima stvara 
Sto svakoj su se oduprli sili, 
Od Niemca dom taj spasili nam mili 
I satriet znali Franka i Avara ; 
Nek za sve s toga jedno pravo vriedi, 
Nek boljar kmeta nikad već ne zliedi, 
Hrvatu Hrvat o zlu nek ne radi, 
Nek nova ljubav stari dom pomladi: 
Ko brata boljar neka ljubi kmeta 
Na sreću svega hrvatskoga svieta U 



Ta žarka rieč je kmetove zaniela, 
Poljubit svaki mladcu skute htjede, 
Al Dražen krati, sa konja odsjede 
I redom ljubi kmete usred čela: 
Na mladca zraka sunčeva tad pala, 
Nad plavom kosom njegvom je zasjala 

Ko da je nebo blagoslov svoj htjelo 
Za plemenito poslati mu djelo. 

Kad kmetovi su š njim se izljubili 

Iz kola hitri sluge povadili 

Odielo razjio, — odielu se kmeti 

Poradovali, tada su razpeti 

Za stanak biednim po svoj čarnoj gori 

Od bielog platna satkani čadori 

Da bolnicima budu zaklonište 

A jedivu i pivu sahranište. 

»Sad s Bogom, braćo!« kliknu vitez vrli, 

Na ljubimca se vranca opet vinu, 

Sa slugama ko brzi tries odhrli 

I plješivičku potraži planinu: 

Bjegunce jadne sa svih strana svieta 

Tu darovima istim nadario 

Sa kojima pre usrećio kmeta 

I k »Ladinom« je »vrelu« pojurio. 

Tajinstvene sred planinske tišine 
Tankovrh gdje jele se zelene. 
Gdje svaka travka drhće od miline, 
Gdje cvietak ruji sa slasti Ijuvene: 
Srebroliko tu vrelo mi žubori 
Daleko šumeć po kitnjastoj gori. 
Puk povieda, da božica je Lađa 
Na vrelu ovom nekada zastala 

I umorno si tielo okupala 
Širokim svietom kad je pošla mlada 
Da traži Lelja, nestašnog svog sina, 
Što s ljubavi je planuo do Vesne 
I s božicom iz palače nebesne 
Poletio zemaljskih do nizina 
Da ljubav Ijudem u srce udahne 
Što sladit će im zemnog vieka dane. 
Da »Ladinim« to gorsko vrelo zovu 
Po glagolskome ćeš razabrat slovu 
Što ureza ga Jaroslav ban sam 
Za davnog doba još u stanac-kam. 

5^ 
Kad mjestu tom se Dražen približio 
Pod javorom se drevnim ustavio 
I slušati je sladjani pjev stao 
Što s »Ladinog« je »vrela« dopirao. 
y^ 
Sindina pjesma. 
Bliede zrake mjesečine 
Strastno Terek šumni grli, 
Meni srce s čežnje gine 
Za tobom, junače vrli: 
Dodji do gazele tve, 
Kazbečki moj sokole! 
Cjelovi nek tvoje Dale 
Izpod palme mirisave 
Usne ti presladke pale 

Dan dok ševe ne pozdrave: 
Dodji do gazele tvć, 
Kazbečki moj sokole! 

Za te samo divno sjaju 
Ove oči sanjarkinje 
Grudi moje samo čaju 
Zagrljaja tvog milinje : 
Dodji i usreći me, 
Kazbečki moj sokole I 

Uz pjev čeznutljiv sjetne žice zuje 
Ko mogilom kad tužno vjetar duje, 
Sa romonom se vrela zuj taj slio 
I svakom drvu prišapnuo tijo: 
Da bajnim krasom ponosi se dieva 
Sto žice dira na vrelu i pjeva. 

Kad začaran doslušo Dražen pjesmu, 
Sa vranca skoknuv kroknu do jelika 
Što »Ladinu« je ogrlio česmu. 
Tu pred okom mu sinu divna slika : 
Na kamu ukraj vrela Sinda sjedi 
I prislanja o ruke obraz bliedi. 
Niz struk joj modra haljina se lije 
Na kojoj bezbroj zlatnih zviezda sije, 
Nad crnom kosom crven-kapa sja 
Sva biserjem i zlatom protkana, 

Ko morski talas grud se diže njena 

Što na p6 joj je divno odkrivena, 

A sanjarske joj gledju crne oči 

Prebiele gdje joj nožke voda moči, 

Umiljato što po njima skakuta 

I opet dalje po kamenju luta. 

U sjetne misli zaniela se mlada 

Rajolikog sred planinskog tog hlada, 

Za uzdahom joj uzdah lieto s grudi, 

A tad joj oko do jele zabludi 

Gdje kitara je njihala se mala 

Uz koju prije žarko je pjevala, 

I drhtnn . . . prodje rukom preo čela 

A iz oka joj kanu suza vrela , . . 

»Ti plačeš, Sindo!« Ijubki glas joj šanu 

I pred nju Dražen sav zažaren banu, 

»Gospodar moj?« prozbori djevojka 

Uzrujana, i svrnu pogled niče. 

»Ne zovi me ovako, čaralice, 

Ne gospar. Dražen nek sam za te ja! 

Ko robinjici mojoj kad sam dao 

Slobodu ti, da lutaš po toj gori 

Za domom bol da srce ti pregori. 

Po sokolaru svome sam saznao 

Na vrelu tom da voliš boraviti 

I pjesmom divnu prirodu slaviti. 

Čeznuća pun sam amo pohitao 

A svaki listak šaptat mi je stao: 

Da ovdje sreće ruže će mi cvasti, 

Da tu ću rajske uživati slasti. 

I zasja opet oka mi tvog sjev, 

I zanieo me zamamni tvoj pjev, 

A s plača tvog me srce zabolje, — 

Oj reci, Sindo, na što suze te?« 

»Nek kitara ti kaže!« »Ta kitara?« 

»Da«, Sinda će mu »moja druga stara 

Sto uza se ju cielim svietom nosih 

I nosit ću, dok smrt me ne pokosi. 

U domu mome sred Gjurgjije bajne 

Za najmladjih kad dana bi me mati 

U sanke htjela uljuljati raj ne 

U kitaru je ovu udarati 

I gjurgjijanke pjesme pjevat znala 

Dok ne bi sladko usnula joj mala. 

Oj, kako mi je divna majka bila! 

Oj, kojim miljem plavo oko joj 

Počivalo na Sindi milenoj. 

Oj, kako me je strastveno ljubila!« 

I stade jecat Mongolkinja mlada, 

A Dražen će joj »Što to reče sada.J^ 

Zar Gjurgjija je ona tebi dom 

O kojoj čuh po roditelju svom 

Da puk joj moga jošte štuje Boga, . . . 

Ta, nisi li ti roda mongolskoga?« 

»Tvom Bogu sad već ne klanja se, znaj. 

Moj premileni gjurgjijanski dom: 

Sad mongolski je bog — naš Natagaj — 

Božanstvo prvo puku gjurgjijskom«. 

»A tko je našu svetu vjeru smio 

Da otme njemu?« »Otac moj je bio 

Na zapovjed što kana Temudžina 

Put kavkazkih poletio planina, 

Svu gjurgjijansku zemlju osvojio 

I kršćanski joj narod obratio 

Na vjeru, što je Buddha Indu dao 

A Ind Mongola njome upoznao. 

Kad zauzeo gjurgjijske sve grade 

Moj otac, kad i čarni Tiflis pade : 

Sred Tiflisa su slavu dana tri 

Pobjeditelji proslavljali svi; 

Tu očara mi otca Behadira 

Divotom svojom preliepa Alžira, 

Bjeloputica Gjurgjijanka mlada, 

A oko njegvo njeno srce svlada: 

Uzplamtješe ... i kavkazkih sred stiena 

Alžira bude Behadiru žena. 

U čarnoj doli, gdje Alašan plije, 

Gdje palmini se mili gaji šire. 

Gdje sunce žarče od tvog sunca sije, 

Gdje ljepše ruže od tvih ruža mtre, 

Gdje drugih ptica poj se lije glasni 

Za iztočnicah noći onih jasnih. 

Gdje ljepše zviezde noćno nebo zlat6, 

Sa narančom gdje sladkom limun cvate, 

Gdje umilno sa sajgama gazela 
Kod nebrojenih pozdravlja se vrela: 
Uz jezero se mermer-dvori bane 
Sto sazdala ih kraljica Tamara 
Još u vremena minula odavna, 
I njima djeda Alzire Gamara 
Za djela njegva nadarila slavna. 
Tu s majkom otac sretne trajo dane, 
Tu svjetlo svieta ja sam ugledala. 
Tu koljevka mi zlatna je stajala. 
Tu s roditeljem dragala me majka 
I pričala mi tisuć krasnih bajka 
Do dieve mlade kad sam se razcvala 
I nježno se uz maju privijala, 
Tu siv bi soko na rame mi sio 
Kad s otcem podjoh u Goruk-planinu 
Da divlju zvjerad gonim danak cio 
I svu da lova osjetim milinu. 
Oj, kako li sam vesela tad bila. 
Oj, koje milje punilo mi grudi. 
Oj, koliko te, domovino mila. 
Tad Ijubih, koli dragi bjehu ljudi 
I bajna narav mome srcu mladom 
Što hranilo se tada sladkom nadom, 
Da sunce sreće viekom će mu sjati, 
Viek uza me da bit će otac, mati! 
Vaj, pusta nado! Nesta sretnih dana . 
U dvore naše tuga se useli: 

Na poziv silnog mongolskoga kana 

Moj otac s nama moro da se dieli, 

Na Rusa mu je s Mongolima bilo 

I s Gjurgjijcima udarit nemilo 

I ode otac — da se već ne vrati: 

Na Kalki, jao, ruski mač ga shvati ! 

Pa kad su u dom donieli mu tielo, 

Od boli puče srce majci mi, 

A ja se zakleh nad mrtvima smjelo: 

»»Ej, vaša će vas osvetiti kći!«« 

Ja ostavih tad roditeljske dvore 

I kavkazke te nebotične gore 

I doli, gaje, rieke, palme vite 

Sto roditeljski grob mi vjerno štite; 

Sa groba listak palme sam poniela 

I u tu malu kitaru ga djela: 

Da sjetom prožme miloglasne žice 

Taj miris lista ubranog s grobnice, 

Pa da me vazda sjetni zuj im sjeća 

Golema da je snašla me nesreća. 

Tad s Batukanom uz Mongolke ine 

Iz drage i ja odoh domovine 

Da kršćanstva sveg budem zatornica 

I roditeljah ljuta osvetnica! 

Ha! kako klicah kadgod svoju strielu 

U kršćanskom sam ugledala tielu 

I koliku sam osjetila slast 

Kad Slavjana kraj sebe vidjeh past! 

Evrope p6 nam dade Natagaj 

Pobjedit slavno! Svud se borih ja 

Pa dodjoh tad i u tvoj zavičaj 

Gdje ostavi nas, vajme, sreća sva, 

Mongole gdje mi tisuć snašlo zala, 

A ja u težko ovo robstvo pala! 

Slobodu meni oteti si smio«, 

Sad grmnu dieva, biesno gled joj sinu — 

>A1 kitaru tu, moj imetak cio 

Ti otet meni ne smješ !« mlada škrinu 

I hrlo skinu kitaru sa jele 

Pa žarko ju na grudi privi biele. 

»Ne, ne, divoto moja!< Dražen plane 

»Za drugom tvojom tom ne gramzim ja, 

Nek razbibriga mila ti ostane 

I nadalje, na usta neka tvk 

Viek uz nju pjesma sanjarska rominja, 

Oj pjesma puna čarobnog milinja 

Ko ona, što me zanie malo prije: 

Za kitaru nek, Sindo, strah te nije! 

A za slobodom nemoj uzdisati 

Dok slobodna si slobodne sred gore 

Uz onoga, što rado će se zvati 

Tvoj rob do vieka, premileni stvore. 

O, daj da gledam oči tvoje bajne, 

O, daj da dragam vlasi tvoje sjajne, 

O, daj da ljubim usta puna slasti, 

O, daj da grlim grudi pune strasti. 

Nek razvije nad nama ljubav krila . . . 

Oj budi dovjek moja, Sindo mila I < 

»Ja tvoja?« šanu zažarena mlada 

>Zar kršćanin da poganku uzljubi 

Što vjeri njegvoj zada tisuć jada 

I bezbroj braće rukom tom pogubi?« 

»Za vjeru ti ne pitam!« mladac skoči 

I strastno svrnu na Mongolku oči 

»Da prastat valja i dušmanu svome 

A bližnjega svog ljubit, vjera uči 

Usadjena što u srcu je mome«. 

»I Buddhin nauk baš ovako zvuči 

Kog rod moj sliedi!« Sinda kliknu na to 

A odvrati joj Dražen umiljato: 

»Nek ljubav naša obe vjere složi, 

Dva srca neka u jedno pretvori 

U kome sveta istina nek zori: 

Da kršćanski je nauk pravi, Božji!« 

»Oj, divno zboriš!« Sinda Ijubko šanu 

A u oku joj živi zanos svanu. 

»Ja ljubim tebe!« mladić dievi dahne 

I razdragan sav na koljena pade, 

»Ja ljubim te svim žarom duše mlade^ 

Obožavam te, žica moga dane. 

Za tobom ginem više no što gine 

Za košutom si jelen sred planine, 

Za tobom čeznem jače no što čezne 

Za slavkom slavulj za noći Ijubezne, 

Ja volim tebe više no što voli 
Smjelolet oro gorsko gnjezdo svoje, 
I više nego rieka cvjetne doli 
Ja milujem te, divno zlato moje! 
A ljubiš li ti mene?« > Ljubim te!« 
Mladiću Sinda kliknu pa se baci 
Zatravljena u njegvo naručje, 
»Za ljetnih dana nisu sunca traci 
Toliko žarki, kolikim mi žarom 
Za tobom plamti srce u toj grudi, 
U dušah čežnju toliku ne budi 
Noć iztočnica sa svim svojim čarom 
U dušu čežnja kolika mi skoči 
Kad mile tvoje sievnule mi oči . . . 
Ja ljubim te, i dovjek ću te ljubit. 
Oj hrvatski moj krasni sokole, 
I rado vjeru svoju ću izgubit 
Za jedan dodir sladke usne tvš . . .« 
>Oj zlato!« kliknu Dražen plamtimice 
I žarko Ijubnu Sinde divno lice . . . 

Ko da je za čas sviet obamro cieli 
Planinom sveta tišina zavlada. 
Tek s brdašca su bližnjega zamnjeli 
Uz frulu glasi iz grlašca mlada. 

5^ 

Pjesma pastira. 

O javore zeleni, 
Razvij svoje grane 
Pa mi sladko uspavaj 
Milo moje lane 
O javore! 



Sanak neka zagrli 

Liepo moje lane, 

U snu blagom neka mu 

Slika moja svane. 

O javore! 

Lane moje mileno 
Lakokrila vila 
Zlatom je i biserom 
Divno nakitila, 

javore ! 

1 mene će nakitit 
Posestrima vila 
Kad će lane postati 
Moja ljuba mila. 

O javore! 

I presta pjesma . . . tamna svoja krila 
Jur tija noćca nad gorom razvila. 
Na nebo već se večernica vinu 
A uz nju miljun zlatnih zviezda sinu 
Kad izvila se Sinda zagrljajem 
Svog dragana sa sladkim šaputajem: 

»Oj ču li nježnu onu pjesmu, dragi, 
Kom milovanje prvo glasak blagi 
Pastira mladog nam je zasladio?« 
»Da, čuh ju, dušo!« blažen vojno lanu 
I Ijubko dragoj kosu pogladio, 
»Na mladost ta me pjesma sjeća ranu. 
Od dobre svoje slušo sam ju majke 
Uz ine naše starodrevne bajke, 

vili zbori ova pjesma mila«, 

»O vili?« Sinda će »A tko je vila?« 
>U davno doba s oblaka je sjajna 
Na sviet naš vila izletjela bajna. 
Sred hrvatske nam planine je |)ala 
Gdje prvom zlatna kosa joj zasjala; 
Planina ju je u listak povila 
A jutrena ju rosa odojila. 
Tad lahor blagi pirnuo je tijo 

1 nježno bielu vilu je odnjijo. 
Do Ijeposti se rajske tu razvila, 
Tu zlaćena su porasla joj krila. 
Tu prvi put je vila zapjevala 

A toli milo — pričala mi maja — 

Planina ciela da je zadrhtala 

Sa pjesme njene, nebnog pune baja; 

Tu hitro kolo š njom su zaigrale 

Još nebrojene vile lakokrile 

Što s oblaka su za njom pohitale 

I postanule posestrime mile 

Svem rodu našem i vjerne mu druge 
U radosti a i za crne tuge. 
Za rod naš zlatno tada doba bjaše 
Kad biele su mu vile bogovale, 
Posvuda sloga, mir i ljubav cvaše, 
U svemu vile Ijudem pomagale; 
Al kad je zavist i nesloga kleta 
Carevat stala u hrvatskom rodu, 
Tad ne stade nam vila s toga svieta, 
Odprhnule su k nebeskome svodu, 
U zviezdah stan su stanovati stale 
Gdje sada crnu sudbu roda žale . . . 
Na nekih gora sastaju se samo 
Još i sad vile, kolo viju tamo 
I pjesme poju za mjesečnih noći. 
Pa, veli puk, da u pomoć će doći 
I sada vila vriedniku svakomu 
U nevoljnomu tko ju jadu svomu 
Ko posestrimu svoju sazvat krene 
I nikom care ne odade njene«. 
»A vidje r ti već vilu lakokrilu?« 
Ko zvonce sladkim glasom upitala 
Svog vojna Sinda, pa ga pogledala. 
»Ne, taku nisam vidio još vilu, 
Al što je vila, što vilinski čari 
Od onog časa znam kad Leljo mali 
U srcu ljubav do tebe uzjari 
I neba krase preda mnom razgali! . . 

Gle, kako divni plašt je razavila 
Oko nas noćca, Sindo moja mila, 
I u san tihi uljuljala jelu 
I cvietak, travku, da prirodu cielu . . . 
Tek »Ladino« žubori Ijubko > vrelo« : 
Ko da je sretno što je dirnut smjelo 
Čas jedan nožku one, koju želim 
Za sveg života ljubit srcem cielim«. 
»U sriedi neba sja već putnik noći« 
Azijatka će »domu nam je poći!« 
I kroknu napred . . . al s nenada stane 
I uplašena »Sto je ovo?« plane. 
Popostav Dražen, zirnu u daljinu 
Strahovit, jao, gdjeno plamen siriu 
S kog grozno savska zasjala dolina, 
I riknu mladić: »Vaj, mongolska psina 
Zapalila u kletom svome jaru 
I Zagreb, našu priestolnicu staru!« 
Ko pomamna al Sinda mu zaori: 
»Ej, silnim žarom plamti Zagreb tvoj, 
Nu meni žarče od tog plama gori 
U srcu ljubav k tebi, vojno moj!« 
»Ha! Užasne li žene!« mladić ciknu 
»Al žene, što te ljubi!« dieva kliknu . . 

Svu noćcu sretnim dragim gorsko vrelo 
Pjev ljubavi je tajinstveno pjelo«. 

TREĆE PJEVANJE. 



Okić-gradu divno se vijori 
^Crveno-bielo plava trobojnica 
I hrvatskome svemu svietu zbori 
Da veličajna slava radostnica 
s Sred starodrevnog grada tog se slavi 
Kog danas kmet u cvieće posve zavi, 
U cvieće, što no krasno u svom šam 
Na majskog sunca prelieva se žaru. 
U nutarnjosti gradskoj zelen mila 
Sve zidine je Ijubko zagrlila 
I uhvatila palače se stare 
Gdje hrvatski ti ponos slike jare 
Sto umjetnička naša ruka slavna 
Tu naslika još u vremena davna: 
Gle Slavjanina velikoj na stieni 
Uz javorove gusle gdje no sjedi 

u mirisave lipe gustoj sjeni 
I sjetno gusl^, pa u čudu gledi 
Gdje holi Niemac uza nj mače kuje — 
Vaj, britke mače — ljutice te guje — 
Za koje pitom Slavjan nije znao 
Dok ratnika nij' Niemca ugledao; 
Na Slavjanina rame golub sjeo 
I plahi pogled na jastreba sveo 
Što divlje zuri s Niemčeva ramena 
Na predstavnika slavjanske nam ćudi : 
Oj, vjerna slika nesretnog vremena 
Grabežljivi kad njemački su ljudi 
Svu slavjansku nam zemlju poplavili 
I Slavjanina ratu priučilil 
Kraj slike te sred karpatske, gle, gore 
Od domovinskog cvieća pletu vienac 
Kluk, Lobel, Muhlo, Hrvat i Kosjenac 
Za seke si pre odlazka na more 
Gdje novi kane ustrojiti dom 
Svem hrvatskomu hrabrom rodu svom. 
Kraj braće slavne Bornu gledaj jadnog 
Na Ljudevita što uz Franka gadnog 
Nasrno : zar da obrani slobodu ? 
Ne: robstvo da pripravi svome rodu! 
Na koljenih uz kralja Tomislava 
Car-Simeona bugarskog, gle, lava: 
Po nikom cara nepobiedjenoga 
Pobiedila je svih Hrvata sloga ! 

Još dalje vidi kako Venecija 

Pred Krešimirom u prahu se svija 

I pred njim kako vladarica mora 

Da Adrija je naša priznat mora. 

Do Krešimira kralja velikoga 

Gle zadnjeg kralja: Petra bezsmrtnoga, 

Kog hrvatska je ruka, vaj, ubila 

A u raj krunu odniela mu vila! 

Uz Petra Orfej slavski: Bojan krasni 

Gle, divlju zvjerad kroti pjesmom milom, 

A do njeg slavski apostoli častni 

Svem rodu slavskom divne rieči silom 

Božijemu poviedaju raju 

1 paklenom ga otimaju vaju. 
Uz slike ove stare slave naše 
Knez-Ivana se dični pradjedovi 
Po palačinih stienah poredaše: 

svaku glavu slava lovor ovi, 
Svak ljubio je žarko mili dom 

1 borio se za njeg snagom svom. 
Pod slikama se niže štit do štita. 
Uz kacigu se sviete koplja vita, 

S buzdovanom, gle, toljaga se grli 
A s posjeklicom sabljom maci vrli: 
Sva palača je svilom prepletena, 
Sva palača je zlatom izvezena, 
Sva palača ti priča s ponosom 
Da nema ravne joj hrvatski dom! 



— 44 — 



Digitized 



by Google 



Za stolom usred palače te stare 

Uz nebrojene hrvatske boljare 

Na veljem stocu suvoga od zlata 

Sjedobrad sjedi Bela, kralj Hrvata. 

Na glavi kruna hrvatska mu sieva — 

Oj, Zvonimira kralja kruna mila — 

A junačkim mu tielom se prelieva 

Uz sjajni grimiz kadifa i svila. 

Zadovoljno boljare kralj promatra 

Razigrati što umjela ih vatra 

Rumenike, u kupah što se njiše 

Na svietu kakih danas nema više; 

I nasmiešiv se Bela svrnu oči 

Na gospodara u Okićkih dvorih 

Što do njeg s čašom ogromnom pokroči 

I »Svietla kruno! zanosno prosbori 

»Od hrvatskoga jadranskoga mora 

Pa sve do ovih naših zelen-gora 

Po kolibama kmeta ubogara 

I bogatim po dvorima boljara 

Jednodušan klik radosti se lije: 

»> Mongola više u Evropi nije!«« 

Uz pomoć Božju hrvatska ih sloga 

Sred slavnog satrie polja grobničkoga. 

Pobjedili smo groznoga krvnika, 

Pobjedili smo vjere zatornika, 

Slobodu smo očuvali Hrvatu 

A tebi, svietli kralju, krunu zlatu. 

I opet tebe ovjenčana njome 

U mome zriemo dvoru hrvatskome. 

»»Oj, zdravo, kralju!«« Ivan knez ti kliče 

Oj, zdravo da si, vriedni nasljednice 

Vladara naših: veljeg Krešimira 

I dobroga nam kralja Zvonimira! 

Oj, pozdrav tebi — a zahvalnost Bogu 

U dvoru svom podvorit što te mogu 

I čašu ovu ponuditi staru 

Svom mukotrpnom svietlomu vladaru! 

Nek štiti nebo svaki korak tvoj, 

Nek Zvonimira zlatna kruna ta 

Vrh kraljevskog ti čela dugo sja, 

A sav hrvatski vjerni narod moj 

Nek žarko ljubi tvoje srce krasno, 

Nek desna tvoja vazda brani častno 

Hrvatskog doma svetinje najveće: 

Slobodu zlatnu i hrvatsko pravo, 

Nek s tebe sine rodu sunce sreće, — 

Hrvata svietli kralju, da si zdravo!« 

Ko uzburkano kad zašumi more 
»Nek živi kralj naš!« palačom zaore 
Jednc^rlice nebrojni boljari, 
I za čas kupe podigle se vele 
I u zdravlje su izpile se Bele, 
A mnogi su frulari i guslari 

Uz romon žica pjesme pjevat stali 
I svačje srce njima ugrijali. 

Kralj Bela na to čašu prihvatio 

I razdragana srca prosborio: 

»Na pozdravu tvom, Ivan-kneže moj, 

Tvoj kralj ti hvali iz dna srca svoga, 

I običaj hrvatski štujuć tvoj 

Ko gost će grada tvoga Okićkoga 

Izkapit čašu — pozdravnicu tvii!« 

I hrlo Bela izpi čašu svu. 

»Nek živi kralj naš!« opet klici ječe 

Svom palačom i pune kupe zveče, 

A kralj će dalje: »Da mi kruna resi 

To čelo s nova, da opet ko kralja 

Vi slavite me, zahvalit mi valja 

Svemogućemu Bogu na nebesih 

I poslanim iz neba angjelima: 

Oj, prehrabrenim ovim mladencima, 

Junacima iz Sriema kitnjastoga 

Što gledam, sretnik, kod stola ih toga. 

Vam, braćo sriemska, prva ide hvala 

Sto psoglava nij' proždrta me ala, 

Života moga spasitelji vi ste, 

Bezsmrtnicu vi slavu zaslužiste: 

Imena vaša: Kres, Kupiša, Rak 

Moj potomak poštivati će svak. 

A plemstvo vama hrvatsko ja dajem 

I Jastrebarskim darivam vas krajem 

Za viekove sve! — Slava tebi, Stjepko 

Oj divni sinko junačkih Subića, 

Što branio si kralja svoga krepko 

I kraljicu i mladog kraljevića 

Sred Klisa, Paga, Trogira i Spljeta 

Od zatomika kršćanskoga svieta: 

Nek krasna Bribir-župa starodavna, 

Po plemenu tvom što postade slavna, 

Od harnog kralja tvog za sva vremena 

Tvom divnom rodu bude poklonjena! 

Oj, zdravo da ste, sivi sokolovi, 

Od Krka dičnog ponosni knezovi: 

Ko div si sjeko mongolkinje glave 

Sa braćom svojom, dični Miroslave, 

Sva vinodolska župa nek je s toga 

Svojina od sad Krčkog roda tvoga. 

Od Rieke pa do Senja kamenoga 

Svi gradovi ko gospodara svoga 

Nek štuju tebe! — Tvrdi Kalnik grad 

Pod kojim prvi težki snadje jad 

Mongole, — grad taj koj bje do sad mojim 

Nek od sad Filip Bubek zove svojim: 

Obranit Kalnik, Filipe, si znao. 

Oj, dovjek narod tvoj te proslavljao! 

A ti, moj Ivan-kneže, što iz grada 

U kome danas radost silna vlada. 

Pasoglavu si protjero aždaju 

I branio me primorskom u kraju: 

Gospodar budi krasnog Samobora 

I Lipovca i sviju zelen-gora 

Sto gradove su ove zagrlile 

I kraljevskom mi srcu omilile, 

Za prvim ovim junacima hvala 

Svoj kiti hrabrih hrvatskih boljara 

Za stolom ovim što se poredala 

I što je puna neprimjernog žara 

Za domovinu borila se milu 

I satrla svu pakleničku silu! 

U povelje će slavna vaša djela 

Vlastoručno upisat kralj vaš Bela 

I kraljevski dar svakom od vas dati, 

A svietu grmnut: Hrabri, gle, Hrvati 

Za svetu vjeru i slobodu tvoju 

U psoglavačkom užasnome boju 

Ko lavovi su boriti se znali 

Dok narodi su tvoji mirno sp^lil 

Hrvate poštuj dovjek. sviete holi, 

Da ne bje njih: proždrieše te Mongoli!« 

»Oj, slava kralju Beli!« zakliktali 

Boljari dični, što su sa stolica 

Poustajali i u vedra lica 

U zanosu se veljem ljubit stali . . . 

Sa kliktaja je svaka drevna slika 

Hrvata i Slavjana bezsmrtnika 

u palači toj sjajnoj zadrhtala, 
I rekao bi: nebesa su dala 
Da za čas kratki svaki lik oživi 
Na stienama tim pa da se zadivi 
Baš krasnoj živoj slici, Bože moj, 
Gdje vladar ljubi vjerni narod svoj! 

Kad kliktaji su palačom zamnjeli 
Hrvatina se podigao stari, 
A vladalac i junački boljari 
Svoj pogled željno na njega su sveli. 
Starina oštro okom omjerio 
Boljara svakog, pa je prozborio: 
»Oj, slava kralju! Slava svima nama, 
Junaci braćo, kojim živa glava 
U groznim tim je ostala borbama! 
Al tisuć puta jošte veća slava 
Miljunu onih žrtava nevinih 
Kih riekama se vrela krvca lila 
Od Volge pa do žala Adrijinih! 
Oj, slavna viekom svaka dieva bila 
Što u smrt crnu voljela je poći 
Neg* Psc^lavcu u pandže živa doći; 
Oj, slavna svaka ona majka budi 
Od sise kojoj oteše neljudi 
Tek porodjeno diete premileno 
I, zaklavši ga, u krilo ga njeno 

Uz paklen grohot bacili su gadi; 
Oj, slavan bio svaki momak mladi 
Za dom i vjeru što je život dao; 
Oj, slava svakom boljaru i kmetu 
Od dušmanove što je ruke pao 
I vječni spomen ostavio svietu; 
Oj, slava onim kršćanskim kostima 
Evropom što ih sada više ima 
Od lišća, što no u šumama leži 
U jesen kad za sankom narav teži! 
Nek dušam slavnih žrtvah rajske dvore 
Uz arkandjele andjeli otvore 
I neka rajem ponesu ih cielim 
Na andjeoskim krilima prebielim. 
Pa kad pred priesto dovedu ih Boga 
Nek duše jadnog svieta kr ćanskoga 
U Stvoritelja vječnoga izmole: 
Da taku biedu i takove bole 
I bezbožnički takav strašni smet 
Već nikad ne bi pošlo na taj sviet. 
U slavu žrtvah roda hrvatskoga, 
U slavu žrtvah roda slavjanskoga 
I vjerujućeg svega čovječanstva 
Na oči kraljevskoga Veličanstva 
Ja Stjepko Šubić zlatnu kupu tu 
Na dušak, braćo mila, izpit ću!« 
Ko vatra starcu lice se zažari. 
On hrlo izpi kupu, svi boljari 

u slavu žrtvah na to ju izpili, 
A palačom tad puni tajnog cara 
Sa gusala su zvuči se razlili 
I uz njih pjesma siedoga guslara. 



)% 



Pjesma guslara. 

Po onome kamenom pustom jelenskome polju 

Polju jelenskome 
O sunčevu izhodu dvie mi silne vojske pale 

Velike dvie vojske, 
Jedna vojska hrvatska: junak do junaka hrabrog 

Junak do junaka, 
Druga vojska mongolska : psoglavac do pasoglavca 

Psoglavac bezbožni. 
Britki maci sievaju u hrvatskim desnicama 

Maci smrtonosni. 
Ljute striele zviždaju iz lukova psoglavačkih 

Striele otrovnice. 
Kad je sunce skočilo u sredinu neba plava 

Sunce zlatoliko 
Očajna se razvila borba s obadviju strana 

Borba s obih strana, 
Crna krvca kamenjem tekla poput brze rieke 

Crna krvca tekla 
A Hrvati junačku pobjedu mi izvojštili 

Pobjedu preslavnu: 

I bi sramno bjegati nakaznim tim Mongolima 

Mongolima kletim; 
Za glavarom njihovim, Batukanom paklenikom, 

Groznim Batukanom, 
Poput triesa Božjega poletio Slovin-kneže, 

Slovin-kneže mladi, 
Za vrat ga pograbio, pa mu sabljom posjeklicom 

Posjeklicom ljutom 
Pasju glavu odurnu jednim mahom odrubio 

Odrubio glavu. 
Ali, jao, u taj čas striela iz mongolske ruke 

Iz ruke proklete 
Slovin-knezu slavnomu mlado srce prosvirila 

Prosvirila srce; 
Na zemljicu pade knez, krasnu dušu Bogu dade 

Bogu dušu dade — 
I u raju izgrli s pradjedom se Petrom kraljem 

Sa Svačićem Petrom. 
Na junačkom razboju grobovi su nikli slavni 

Grobovi su nikli 
A kameno jelensko grobničko se prozva polje 

Ej, grobničko polje! 

Kad guslar svrši, vrela suza sinu 
U oku vriednog kneza Okićkoga: 
Na onog dana sjeti se milinu 
U gradu tom ko dragog gosta svoga 

Siovina mladog kad je pozdravljao 

I o Mongolih mu pripoviedao; 

Knez uzdahnu i bolno mi zajada: 

»Oj, koli krasna š njim nam propa nada!« 

Tad trže knez se, i slugama hrlo 

Zapoviedi, da ono vino vrlo 

Sred »Mirkovog« što Ijubkog niklo »dola« 

Kod gospodskog se ima točit stola 

Po mongolskom sad robiju. — Sluge skoče, 

A Ivan k Stjepku Subiću pokroči. 

Svoj pogled uprie u njegove oči 

I ovako mu govoriti poče: 

»Kad žestoki se bio boj kod Paga 

Na goloj nekoj stajao sam stieni 

I kao biesan ubijao vraga: 

Tu iz tihana došuljo se k meni 

Jednook Mongol, riknu kao lave 

A mač mu zasja povrh moje glave, 

»»U pako s tobom!«« nečji glas zaori 

I zveknu striela, Mongol kleti pade — 

A djevojke ja lik ugledah mlade 

Što iz nenada preda mnom se stvori: 

Niz njeno rame plava kosa pala, 

U svakom oku zlatna zviezda sjala, 

Na usnah su joj jagodice cvale 

A lice rujne ruže milovale; 

Ta dieva, koja život spase mi, 

Bje Stanislava, — tvoja, Stjepko, kći I — 

Na ovaj dan gdje slavu pobjednicu 

Sred Okić-grada proslavljamo moga, 

Za Dražena svog sina milenoga 

Ja prosim krasnu tvoju jedinicu, 

Za uviek neka rod sjedini moj 

Sa tvojim rodom bračni ovaj spoj 1« 

Na prozor u to sunčev trak je zimo 

I robinjice mongolske je dirno 

Iz vrčeva što vino točit stale 

I sve boljare mirno obredale. 

Ko mladić skoči sa stolice Stjepko 

I stisnuv Ivan-knezu desnu krepko 

»Tvoj upros primami« veselo povika 

Pa pokroči do mladog vjerenika 

Jedinke svoje. — »Nikad!« Dražen plane 

Što sjetan do sad sjedio uz Kresa, 

»Ja ne znam, kneže, tvoje kćeri Stane, 

Nje vidjet nisu dala mi nebesa, 

Al znam, da mladim srcem mojim vlada 

I vladat njim će za sveg vieka moga 

Divota rajska: Mongolkinja mlada 

Što najvruće ju ljubim nakon Boga. 

Oj, za nju silno mlada krv mi vrije. 

Oj, za njom svaka miso mi se vije. 

Oj, njena grud mi plamnu žudnju jari. 

Oj, njezini su smamili me čari ; 

Za pogled jedan s očih njenih bajnih 
Svoj život mladi veselo ću dati, 
Za žarki cjelov s usnah njenih rajnih 
U vječnom paklu rado ću kukati, — 
Ta gledajte ju!« mladenac prosbori 
»Baš svietlog kralja moja Sinda dvori, 
Još ljepša je, no što je onda bila 
Kad cjelovom me prvim usrećila 
Kraj čarobnoga »Ladinoga vrela« 
I krasom svojim u raj me zaniela: 
Obujmila me posve Ijepost njena — 
Oj, ona mora biti moja žena!« 
S tih rieči bliednu zapanjen kralj Bela 
I zapanji se s njih palača ciela . . . 
Knez Ivan drhtnu . . divlji sinu siev 
Na licu njegvom, kao tigar skoči 
Do Dražena, izskočile mu oči, 
Strahovit starca obuzeo gnjev . . . 
Ni rieči nije mogo biednik rieti: 
Tek kada Dražen ko mamen poleti 
Do Sinde, Ivan strašno grmnu: »Stoj!« 
I zdvojno ciknu: »Zar bje sin to moj 
Što pradjedovski ovaj pošten dom 
U bjesnilu je svome nesretnom 
Oskvrnut, jao, takim rugom smio 
I preda mnom se lanut usudio 
Te grozne rieči? Zar sam zato, skote. 
Braničem svog te ostavio grada 

Da ožigošeš žigom mi sramote 

To staro čelo? Zar si mogo gada, 

Oj mahnitavče, ljubavlju uzljubit, 

Koj rodjenog ti otca htjede ubit ? 

Ha! gujo ljuta, zar sam tebe zato 

Još više nego škrtac svoje zlato 

U srcu svome nježno milovao 

I nadom svojom ponosno te zvao 

Da činom sad te sgledam občinjena, 

Sa strašnog da se sgrozim grieha tvoga 

I čujem s usnah sina jedinoga: 

»»Kći pakla mora biti moja žena!«« . . . 

Čuj, kako urla na nebesih grom 

I kako munja čupa hrast iz tla: 

Ha! tako srce desnicom ću tom 

Iz grudi tvoje izčupat i ja 

Pre nego sgledam sred naručja tvoga 

Tu zatornicu roda kršćanskoga! 

U lance š njime!« razjaren knez viknu 

I mignu slugam: »tamnica nek zdena 

Bjesomučniku ovom bude žena!« 

»Moj otče!« Dražen poput risa riknu, 

»Ni rieči, gujo!« Ivan će »A nju, 

Čarolijom što pregla mi je svu 

Života sreću uništiti zlobno. 

Ti, Branislave, vjerna slugo moja, 

»Na »Ladino« ćeš odvest »vrelo« kobno: 

Tu smaknut će ju vrla desna tvoja 



— 57 - 



Digitized 



by Google 



A tad ju bacit gavranom u zdrjelo 
Da proždru kleto bezbožno joj tielo!« 
*Ne ubijaj mel« Mongolka procvili 
I crne oči ustremi u kneza, 
»Občinila ti, vjeruj, nisam sina . . . 
Bog ljubavi nam srca mlada sveza 
Sred plješivićkih kitnjastih planina, 
Tu jedno drugom za uviek omili, 
Tu slavio mi dom svoj Dražen tvoj 
I poviedo o vjeri kršćanskoj, 
A ja sam njemu tamo izpričala 
U kojem domu koljevka mi stala. 
Tu saznao je, da me širom svieta 
Strahovita je vodila osveta. 
Od mača Rusa kršćanina pade 
Na Kalki onaj što mi život dade. 
Od boli svisnuh, dom napustih svoj 
Da satrem cieli rod kršćanski tvoj: 
I osvetu sam izvršiti znala; 
Od moje ruke mnoga glava pala . . . 
Al sad se smirih. — Jedna tek mi žud 
Tu plamnu moju mladu puni grud: 
Zaboravit sam rad svoj zavičaj 
I rad sam od sad postanuti kći 
Tvog doma slavnog! Oj, oprosti mi, 
Moj silni kneže, — Dražena mi daj!« 
»Nek kneževa se vrši zapovied!« 
Kralj Bela grmnu razjaren i blied, 

Sjedoglavu svom slugi Branislavu 

»Odvedi ju!« knez Okićki zaori 

»A sunce njegvu nek ne dirne glavu 

Dok Ivanj danak mileni ne svane: 

Na Ivanje nek svadbeno veselje 

Sred palače se širi ove velje, 

Na Ivanje ko žena u tih dvorih 

Na grud nek sina moga Stana panel« 

»Prokletstvo na te!« biesno Sinda vrisnu 

I podiže na Ivan-kneza desnu, 

Al težko gvoždje za čas tili vesnu 

I ruke njoj i vojnu njenom stisnu . . . 

Na vrata sluge Dražena izvedu 

I očajnicu Mongolkinju bliedu, 

Za njima roblje pohitalo sve 

A Ivan viknu slugam: »Hulje te 

U klade da ste sputali mi sad: 

Na vjenčani dan sina svog sam rad 

Na vješala svu gamad tu uzpeti — 

Sve, što se Mongol zove, mora mrieti!« 

Sa gromovima plješivička gora 
Još kasno u noć se domjenkovala, 
A sjajna družba Okićkog sred dvora 
Još dugo zdravice je nazdravljala. 
Po palači je čaša zvek se lio, 
A izpod nje se čula gvoždja zveka 



59 - 



Digitized 



by Google 



I uzdisaja plačnih kobna jeka 

Dok zvon nij' s kule ponoć dojavio: 

9ve podje sanak snivat . . . slava minu 

Dojenjali su gromi . . . mjesec mlad 

Na zvjezdano se opet nebo vinu 

I srebrom svojim osu Okić-grad. 

Četvrto pjevanje. 




neva mlada ranoranka zora 
Sa ružama se rujnim okitila 

1 ponosito sa nebeskog dvora 
Na Božji sviet je oči upravila: 
Tu spazi mladca, gdje no prevaljiva 
Bez daha brda, polja i doline 

I pomnjivo se ljudskom oku skriva. 

»Oj, zdravo da si!« zora kliknula je 

Kad Dražena u mladcu spoznala je 

Što uteći je iz tamnice znao 

I svietom ljubu tražit pohitao. 

Sve leti mladić, s usnah njegvih pline 

Tek kadkad uzdah: »Sindo moja, gdje si?« 

U oku mu se žarka suza kriesi, 

Mladovjeko mu čelo znoj probija, 

A izdrto se privija odielo 

izmučeno mladićevo tielo. 
Na iztoku se radja dan iz tija, 
U vis se vije sivopera ševa 

1 pozdravnicu pjesmu danu pjeva, 
Po livadama rosno blista cvieće, 
A na nebo i sunce već se kreće. 

»Ni tu je nema!« dahnu Dražen b6no 
Kad sgledao je gorsko vrelo ono 
Gdje milovo je prvom zlato svoje, 
I šanu biednik: »Svedj mi srce moje 
Progovara, da Sinda jošte žije 
I za viek meni da oteta nije, 
Oj, nać ju moram U viknu i u gore 
Kroz drač i grmik ko mamen pojuri. 
Na Oštrac kad je uzpeo se suri, 
Pod sobom vidje Lipovačke dvore 
I radostnu već miso mislit stao: 
»Oj, možda joj se sluga smilovao 
I zabitnom u onom šumskom gradu 
Miljenicu mi zatvorio mladu!« 
I podje napred ... za čas ali stade 
I s nevidjena čuda se prepade: 
Na mekoj travi sladki sanak snila 
Ljepota dieva, poput sniega biela, 
Niz tielo zlatna kosa joj se lila 
A zlatna zviezda sjala usred čela, 
O žarkom suncu svietila se krila 
Što resila su rame njeno bajno. 

Sva prekrasna je, predražestna bila, 

Sve na njoj bilo čarno, divno, rajno. 

»Što vidim? Grdje sam?« Dražen plaho šane, 

Nepomično u dievu zurit stane 

I svedj se pito miljem razdragan: 

»Jel zbilja ovo ili samo san, 

Zar može takog bit na svietu stvora. 

Oj odkle čudo ovo sred tih gora?« 

Tad zamjetio Dražen kako pale 

Rajoliko joj lice sunca zrake, 

Ko munja digo na noge se lake 

I za čas hitre ruke su mu znale 

Nad snivajućom dievom sazdat sjenu 

Od zelenoga granja javorova, 

A oči mladca zurit stale s nova 

U prikazu tu čudnu, otajstvenu. 

»Gle, makla se je!« drhćuć mladić dahne. 

Nad glavom dieve šušnule su grane, 

Oda sna prene mlada se, pokroči 

I, sanljive si hrlo protriev oči, 

Sva u čudu će glasom presladjanim 

Mladiću našem: »Pobratime mili, 

Zar ti si sazdo sjenu ovu vili 

Što u kolu se vila jutrom ranim 

Sa sestrama sred vilin-brda toga 

I s vilinoga kola pomamnoga 

Od umora tu pala?« »Ja bjeh to!« 

Proustio je Dražen plašljivo. 

>0j, hvala tebi, dobri mladce moj !« 

Zlatokosa mu vila zaromoni 

I, upriev milo u njeg pogled svoj, 

Probesjedi: »Ej, što te amo đoni 

Kud ljudska noga riedko kročit smije. 

Kud svakdan seke moje kolo viju 

I poskocnice vilin-pjesme liju?« 

A Dražen vilom ohrabren izvije 

Sve jade svoje pred njom i uzdahnu: 

»Pomozi mi, oj posestrimo vilo, 

Da ljubu svoju nadjem!« »Momče milo«, 

Uz posmjeh sladki vila mladcu šanu, 

»Kraj Ladinog sam vrela bilje brala 

I sok iz mladog vadila sam duba 

Kad iz nenada očajni čuh plač 

I spazih: kako podigo je mač 

Nad Sindom tvojom mrki sluga tvoj 

I skinut htjede divnu glavu joj; 

U jadu svome tada tvoja ljuba 

Zavapila je: »»Pomozi, oj vilo, 

kojoj Dražen pričao mi milo!«« 

1 posestrimom mene je nazvala. 

Ja skočih, luk svoj trgoh, zviznu striela 
I za čas srce slugi tvom prosviri , . . 
Tad krila svoja zlaćena razsirih 
I s krasnom sam ti Sindom odletjela 
Put dvora svoga. — Snivajučoj ti mi 
Tu sazdao si sjenku, za to primi 

Od mene milo za drago: taj mah 

Ti poć ćeš sa mnom, liepi mladce moj, 

U dvor sam rada povesti te svoj, 

Sa Sindom tvojom sdružit ću te ja!« 

»Oj, k njoj me vodi!« kliknu sretnik Dražen 

I s posestrimom sa Oštraca blažen 

Put doline zaputio se tije 

Pod Plačnik-brdom što se Ijubko smije. 

Na kraju doli klisurina glavu 

Visoko diže prema nebu plavu 

A drevne noge potočić joj pere 

Što iz tihana dolinom se vere. 

»Pred vilinom smo pećinom!« prosbori 

Svom pobratimu vila, i zaori 

»Ej, otvarajte vrata, seke mile!« 

I pećine se dveri otvorile: 

Naš Dražen drhtnu s cara divotnoga 

Sto bezkrajnom je pećinom se lio. 

Uz vilu se je zatravljen privio, 

A vila kliknu: »Evo doma moga!« 

I udjoše . . . pred očima im sine 
Božanska slika: divni vilin-dvori 
Od suha zlata i srebra sazdani, 
Svjetlobom vječnom krasno obasjani 
I perivoji prepunim' miline 
Sa sviju strana bajno zagrljeni. 

»Oj, uživaj mi!« Draženu će vila 

I perivojem š njime pokročila. 

»Gle, s briestom ljubico topola tu zbori, 

Sa ljubicama šapću zimzeleni, 

Sa mirtom čempres milo domjenkiva, 

A čeminu se breza osmješkiva, 

Na bielom lieru lepirić se njiše. 

Na vitoj palmi slavuljak uzdiše, 

Na lipi drozdak, kos na jeli pjeva, 

Sa kestena se pjesma žune lieva. 

Na mekoj travki mravak zuji mali 

I nestašno se sa mravicom šali. 

Sa rodom paun Ijubezno se grli. 

Uz janješce gazela brza hrli, 

Kraj ovce jelen ponosito kroči. 

Za čavkom kunić uzvija si oči, 

A ovan hitroj o košuti snije: 

U vilin-carstvu ljubiti sve smije, 

Sloboda viek tu širi svoja krila, 

Tu caruje, znaj, vječna proljet mila, 

Viek radost, milje i sreća tu vlada . . . 

U vilin-carstvu nema svjetskog jada!« 

»Divota to je rajska!« Dražen kliknu 

»Sad ružam mi se divi!« šanu vila, 

A u taj tren iz svake ruže niknu 

Po jedna krasna vila zlatokrila. 

Sve k zapanjenom mladiću pohrle 

I dragaju ga, ljube, glade, grle. 

Pa šapću š njime sladko, smieše mu se, 

Na cvjetne milo pozivlju ga buše, 

Sa viencima mu divnim kite glavu 

I miluju mu kosu njegvu plavu, 

Mirovitne pod palme mladca mame, 

I svaka moli: »Pogledji der na me! 

Ja ljubim te! Oh, izgorjet ću s žudi 

Za tobom dragi . . . milostiv mi budi!« 

>Ne, ne, preliepe dieve!« sve se brani 

Naš Dražen, ali uzalud: sve više 

Za mladcem vile sad se pomamiše 

I k jezeru ga odvukoše silom 

Na kome bezbroj labuda se bani 

I s vilama se sigra, što no tu 

U kristal-vodi a na hladku milom 

Bogoliko si tielo kupaju . . . 

Mladića kada spaze kupalice 

Na žalo s vode skoče munjimice, 

U krasnu ladju mladca su pozvale 

I jezerom ga bajnim vozat stale, 

Za pjesmom pjesmu presladko pjevale 

I harfine u žice udarale: 

Sa svirke, pjeva jezero se treslo 

I drhtalo je s milja drvlje, cvieće . . . 

Sve ovo dušu Dražena uzneslo, 

Sve ovo srce slašću mu punilo, 

Al usne viek su šaptale mu milo: 

>Tvoj Dražen sa svih ovih divnih cara, 

Sa Ijuvenoga vila ovih žara 

Na tebe, Sindo, zaboravit ne će!« 

I svedj se ljepša svirka s pjevom Ula, 

Sve više napast širila je krila 

Nad Draženom, sve više su se vile 

Oko njeg u svem krasu svome svile. 

Darivati mu stale vilin-dare, 

Izpred njeg lile sve vilinske care 

I ljubav u njem probuditi htjele . . . 

Al njegve usne sborile su vrele 

Na uzvrat svakoj mami vilinskoj: 

»Ja ljubim Sindu! Vodite me k njoj!« 



Sa vilin-dvora goluba dva biela 

Put jezera su na to poletjela, 

Uz jezero na vitom sjela boru 

I guknula su: »Carica u dvoru 

Na vile svoje čeka!« — Sve se trže 

I haljine na sebe hrlo vrže. 

Sve vile uz smieh mladcu viknu: »Diete!« 

I vilinskih put dvorova polete, 

A posestrima pobratima svoga 

Do priestola povede vilinskoga. - 

»Ej, tko je krasnik ovaj?*- glas se vinu 

Iz ružičastih usnah bajne žene. 

Sa Draženom kad posestrima sinu 

Pred priestolom sred palače staklene, 

A posestrima kliknu: »Oj, carice, 
To pobratim je tvoje podanice . . . 
Vjerenicu on svoju dragu traži 
Što sedam ognjen-zmajeva ju straži 
U čarobnomu vilin-dvoru tvomu«. 
»Zar traži« carica će »onu momU 
Sto ti ju k nama dove, kćeri mila?« 
»Da, Sindu tražim, oj carice vila!« 
Sad kliknu Dražen, na koljena pade 
I vladarki se vila molit stade: 
»Obujmio me svega divni čar 
Što vilinskim se tvojim carstvom vije 
I zanieo me mladca silni žar 
Što cvjetne grudi vila tvojih grije. 
Sa milja tvoga i krasote tvoje 
Još i sad drhće mlado srce moje: 
Pa ipak rad sam ostavit tvoj sviet 
I svome svietu upraviti let . . . 
Ja ne marim za vilinski tvoj raj, 
Ni za taj vječni vilinski tvoj sjaj. 
Za Sindom samo čeznem ti ja, znaj, 
Š njom u moj sviet mi vratiti se daj!« 
»Kad ne mariš za vile, mladce ludi«, 
U Ijutitosti carica prosbori, 
»I kada tebi vilinski ti dvori 
Ne vriede ništa, volja tvoja budi! 
Sa Sindom svojom slobodno se vrati 
Med smrtne ljude, ako ćeš mi znati 

Pogubit sedam ognjenih zmajeva 

Pred vratima što stražare cvjetnika, 

U kome uz šest lierova od zlata 

Ko sedmi lierak cvate tvoja dika!« 

»Ha!« grmnu Dražen »Ma zmajeva jata 

Saletila me, predat ne ću ja: 

Taj britki mač, o bedru što mi sieva 

U zmajska ždrjela desnica će ta 

Sad rinut!« Mladić iz palače na to 

Odjurio uz kliktaj : »Gdje si, zlato?« 

A za njim dobra posestrima vila 

Poletjela je, pa ga nadarila 

Sa vilin-štapom i nauk mu dala: 

»Tim štapom zmajskih glava dirneš li se 

Uljuljat u san zmajevi će svi se, 

Ti štapom kucni tad na vrata mala 

U cvietnjak što no vode, past će vrata — 

A sedam krasnih lierova od zlata 

Nad potočića srebrolikim slapom 

Pred očima će zasjat tvojima; 

Kraj jednog liefa stajati ću ja: 

Tog liera časku dirni vilin-štapom 

I zirnuti ćeš čudo nevidjeno! . . . 

Sad napred, brajko, — ljutih zmaja eno, 

Oj, srčan budi!« osokoli vila 

Svog pobratima, razvi zlatna krila 

I prhnu u vis, — Dražen dalje krenu 

I prestravljen u kratkom vidje trenu 

Gorostasni gdje zmajevi se viju 
Uz mala vrata gvozdena i liju 
Iz gadnih ždrjela iskre i varnice. 
Kad nemani su mladca ugledale 
Na noge su se digle munjimice 
I smradljivu na nj paru bacat stale: 
Na časak Dražen onesviestio se 
Al vilin-štapa brzo sjetio se, 
Njim ognjenih se zmajeva dotako, 
Uljuljo u san ih, pa se primako 
Tad cvietnjaku, i na vrata po malo 
Sa štapom kucnu: Otvore se vrata 
I sedam krasnih lierova od zlata 
Nad potočića srebrolikim slapom 
Pred Draženovim očima zasjalo. 
Kraj jednog liera posestrimu vidje 
Naš mladić, drhtnu, bliže tada pridje 
I časku liera toga dimu štapom; 
U taj mah časka liera se razširi. 
Na vilin mig u nj mladenac zaviri 
I ugleda u lieru presretan 
Gdje Sinda njegva sladki snije san . 
Gle, kako milo vije se uz tielo 
Sa rujnim ružam' protkano odielo 
I kako duga crna kosa njena 
Sa lierovog se zlata divno sja; 
Gle, kako nježno usta su sklopljena 
Iz kojih bajni pjev se liti zna 

I kako Ijubke one oči sniju 
Na javi s kojih silni plami biju ! — 
Pun ljubavnoga žara Dražen skoči 
I viknuv: »Ne snij dulje, Sindo mila!« 
Poljubio je drage svoje oči . . . 
Tad šapnula mu posestrima vila: 
>Sa vilin-štapom krasne sanjalice 
Sad dotakni se!< Mladić poslušao 
I Sindino sa štapom dirno lice . . . 
Sa dodira tog lier se potresao, 
A iz njega se u vis Sinda vinu, 
Zamamnija no ikad mlada sinu 

I kliknu sgledav Dražena: »Oj, slasti! 
Zar zbilja ti si to, miljenče vrli, 

Na tvoju grud zar, Dražene, smjem pasti, 
Zar ti si Sindu probudio svoju? 

II — zar me jošte uviek sanak grli 
I na oči mi nosi sliku tvoju ?♦ 
»Ne snivaš više, premileno zlato«, 
Zaorio je ljubi Dražen na to, 

»Pred tobom zbilja Dražena tvog evo! 
Iz dugog sanka probudih te ja, 
A k tebi vila dovela me ta 
Sto i tebe je, presladjana dievo, 
Od smrti spasla, i u vilin-dvore 
Iz plješivičke poniela te gore!« 
»Moj Dražene!« sva sretna povikala 
I žarki cjelov dragom Sinda dala. 

»Oj, ljubim te i ljubit ću te viekom!« 
Sa sladkim mu je šaputala riekom, 
A tad je k vili oči si uzvila, 
Popošla do nje, na koljena pala 
I zahvalnicu iz usnah izvila: 
»Oj, posestrimo vilo, dovjek hvala 
Za pomoć tvoju i sve dobro tvoje; 
Ti spasila si mlado žice moje, 
Sred dvora ti si čuvala me tvoga 
I vratila si Dražena mi moga, 
Oj, kako da se odužim ti mlada?« 
Osmiešila se zlatokosa vila 
I digla Sindu, pa joj prosborila: 
»Ne hvali mi, već moju molbu čuj! 
Svog naroda je Dražen krasna nada. 
Svoj hrvatski on ljubi rod i dom 
I radit za nj je voljan snagom svom, 
Hrvatstvo njegvo, posestrimo, štuj ! 
Uz onaj rod se privij, dievo mila, 
Od pamtivieka kome sam ja vila. 
Pregnuću njegvom svakom pomoćnica 
I svetinjah mu vjerna čuvarica, — 
Hrvatica mi postaj, Sindo moja! 
Nek za Hrvatstvo ćuti duša tvoja, 
Nek Draženov ti slavni rod omili — 
I prekrasno ćeš odužit se vili!« 
»Ja slušat ću te!« dahnu Sinda vili 
I Draženu svoj pogled baci mili 



- 73 — 



Digitized 



by Google 



što s blaženosti velje sav je sjao 

I samo > Hvala!« vili klicat znao. 

>A sad u vaš sviet!« vila povikala 

I nožkom lako dirnula se tla: 

U taj čas iz tla niknu kola mala 

I pauna baš krasnopera dva 

Što u kola su upregnuta bila . . . 

Na kola se je uzvinula vila 

Sa Draženom i Sindom, pa s cvietnika 

Put doli š njima odjurila tije 

Pod Plačnik-brdom što se Ijubko smije. 

Tu stala je kraj ubavog jelika 

I ljubavnike milo zagrlila, 

»Vjek štitit će vas posestrima vilal« 

Još kliknu . . . prhnu u vis . . . nesta kola 

I pauna krasnoperih, ... a Dražen 

Sred svježeg ovog mirisavog dola 

»Oj, zdravo Božji sviete!« kliknu blažen, 

Obuhvati tad Sindu premilenu 

I put planina kitnjastih š njom krenu. 

PETO PJEVANJE. 




maloj izbi svoga Okić-grada 
Knez Ivan zanie u težke se misli, 
I jad i tuga dušu su mu stisli 
A s boli silnih srce ljuto strada; 
Na krilu mu je knjiga otvorena, 
Tek s časa na čas štije slova njena 
I dahne: »Pa kad samostanski zidi 
Po izpoviesti ovoj otca tvog 
Od ložnice su bračne draže tebi 
I Dražena kad ljubit mogla nebi: 
Medj duvne svete slobodno mi idi. 
Oj Stanislavo, pratio te Bog! 
A ženu svom ću sinu naći ja 
Kad nevolja me samo mine ta, 
Kad Dražen mi se u dvor opet vrati!« 

I uzdahnu knez Ivan, pa zakuka: 

»Oj, kuda si se djeo, sinko zlati, 

Ta, zašt toliko ti mi zada muka. 

Ta, zašt ostavi doma svoga prag, 

Ta, zašto zame ti svoj svaki trag? 

Bez daha jure gorom i dolinom 

Svi kmetovi mi i danju i noću 

I traže tebe. Cielom domovinom 

Razglasiti sam po glasnicih dao: 

Da bogato nadarit onog hoću 

Do mog koj opet dovede te grada. 

Sve zalud, — svaka minu mi već nada, 

Ni traga nema tebi, sinko, jao! 

Samoživ moram ovdje trajat dane 

Dok smrt mi skoro : » >Sa mnom ćeš !« «. ne šane«. 

U oku starca suza se pomoli 
A častnom glavom sveudilj se vila 
Za mišlju miso: crna svaka bila, — 
Tek kada vesnu u dvorištu doli 
Od konja topot, sinu tračak nade 
Starovjekom na licu, knez se digo 
Sa stolice, a u izbu mu pade 
Kaštelan Jerko, pa se zaustavi 
Na vratima i gospodaru javi: 
Da Babonić je biskup u grad stigo. 
>Ej, dobro došo!« Ivan knez prousti 
I kaštelana radostno odpusti. 

»Nek Bog je s tobom!« na to pozdravio 

U izbi kneza biskup sjedoglavi 

Koj svemu rodu hrvatskom je mio 

A i sam baš je Hrvatina pravi: 

Nad usnom dugi brci mu se biele, 

Do pojasa se brada sieda lije, 

Ko mladcu još mu za dom srce bije 

A oko i sad jošte baca striele 

Kad nepravda se nosi dragom rodu. 

»Oj, pozdravljam te, stari druže moj!« 

Knez Ivan će, i biskupa izgrli, 

»A čemu posjet da zahvalim tvoj 

Sto jadnika me toli usrećio?« 

»Ha! Vidim, vidim, pobratime vrli«. 

Sad Babonić je knezu govorio, 

»Da s tuge velje za jedincem si 

Već ne sjećaš se: u oči tvom godu 

Put Okićkog da tvoga spješim stana 

Baš svakog ljeta još od mladih dana, 

Ej, što je s tobom, Ivane?« »Da, dal 

Ta, sutra Ivanj dan je!« knez zajada, 

»Ja mišljah, da će sutra sred mog grada 

Za uviek spojit plemena se dva 

Sto poput zviezdah sjala su Hrvatu 

I viek slobodu branila mu zlatu, 

Al, vajme: Stana, Subićeva kći. 

Sa samostanom vjenčati se žudi . . . 

A sin moj . .?«' ljuto Ivan knez procvili 

I Baboniću baci se na grudi. • 

»Ohrabri mi se, Ive pobre mili, 

I smiri se!« svom drugu biskup će 

»Tvoj jad duboko mene kosnu se. 

Ja pojmim, da si s gnjeva moro planut 

Jedinac kada tvoj se usudio 

Na pobjednici slavi velebnoj 

Pred svietlom krunom našom drzko lanut 

Da poganku je ljutu zavolio 

I š njom da kani život svezat svoj. 

U plemenu tvom slavnom tako što 

Da nikad još se ne zbi, znadem dobro . . 

Nu znadem, vjeruj, a znaš i ti to 

Ko pravovjerni kršćan, vriedni pobro, 

Da zapovjed je svemogućeg Boga 

Što stvorio je nebo i sviet taj : 

»»Ko sama sebe ljubi bližnjeg svoga, 

A dušmaninu svome praštat znaj!«« 

Na zapovjed tu Božju u svom gnjevu 

Zaboravio ti si, pa si dievu 

K\!l s tajstvenih si obiedio čina 

Al koja strastno zavolje ti sina 

Pogubit dao s mjesta: Žurba ta 

Neopravdana bješe, velim ja. 

Ta, da si divlje pogansko to diete 

istinama naše vjere svete 

1 spasu duše njene podučio, 
Na vjeru našu možda bi se bila 



- 78 - 



Digitized 



by Google 



Ta Mongolkinja rado obratila 

A ti bi, pobre, ugodio bio 

Nebesam vječnim, što no se vesele 

Nad pokornikom jednim mnogo više 

No kad im devetdeset devet vjernih 

Rad primljenih dobrota neizmjernih 

Iz srca šalje zahvalnice vrele!« — 

»Moj jar bje silan!« Ivan knez zaori, 

Nu za čas smiriv se nastavi tiše: 

»Ja Branislavu slugi zapovjedih 

U plješivičkoj nju da smakne gori, 

I posluša me službenik moj siedi: 

Sa Mongolkinjom napusti mi dvore 

Al njih mi više nije ugledao; 

Kod »Ladinog« je »vrela« š njome stao 

Sred plješivičke što žubori gore . . . 

Tri dana zatim, pastir neki zašo 

Baš slučimice k vrelu tom, i našo 

U krvi jadnog slugu mog ugrezla 

I u grad mrtvo donio mu tielo. 

Ha! I to valjda počinila djelo 

Ta Mongolkinja, i tada izčezla 

Bez traga svakog, — pa da prostim njoj? 

Ne, nikad! Ču li?« »Sudit će joj Bog!« 

Tad biskup dahne »A ti, kneže moj. 

Sad sa mnom poći ćeš iz gnjezda svog 

U zelen-goru, da se pomolimo 

I danas, ko što uviek o tvom godu 

Pred kipom svetog Krstitelj-Ivana 
Što pobožna ga tvoja digla Plana, 
I da u Boga smjerno izmolimo: 
Da tebe dugo još uzdrži rodu 
I da ti opet vrati dragog sina!« 

Za plješivičke gorde se vrhunce 
Zlatoliko jur sakrilo je sunce 
Kad kneza je i biskupa planina 
U milo svoje prihvatila krilo. 
U dalj i u sir sve je tiho bilo, 
Kulaša dobrih tek bje topot čuti 
Po planinskih što nosili su putih 
Dva starca naša. Rieč ne proslovila 
Ni kneževa ni biskupova usta, — 
Neprobitna tek kada šuma gusta 
Izpred njih puče »Sjašit nam je, Ivo«, 
Iz biskupskih se usta rieč izvila. 
I sjahali, za brezu privezali 
Kulaše vjerne, pa su kročit stali 
Po grmlju i po trnju mučaljivo 
Sred ubave dok šumske im čistine 
Kip Krstitelja Ivana ne sine. 
>Oj, Stjepane, gle blagog svetitelja!« 
Knez Ivan kliknu, licem radost velja 
Prosinula mu, predteču kad Spasa 
Sred gorskog mira ugledao tog, 

Al Babonić će knezu u p6 glasa: 

>Pod kipom kleče kršćanske dvie duše; 

Ne bunimo ih, — gledaj: utonuše 

U pobožnostil Uslišo im Bog 

Sve molbe 1« Biskup s knezom na panj sjede 

I pogled svoj na pobožnike svede 

Od kojih jedan tople proli suze 

I od srca se tako molit uze: 

»Ti silni Bože nebeskih u dvorih, 

Koj vječan jesi vječitoj u mieni, 

Iz ništa koji divni sviet taj stvori 

I posla u nj svog sina ljubljenoga: 

Da bude Spasom svega ljudstva tvoga: 

Oj, smiluj težkoj griešnici se meni 

Na usta što sam tvojega vjernika 

A premiloga svoga vjerenika 

Tvoj nauk sveti netom čuti smjela! 

Oj, oprosti mi opaka sva djela 

Sto počinih ih kao Mongolkinja, 

O, daj da budem od sad Hrvatkinja, 

O, daj da vjeru tvoju primit mogu 

I klanjati se tebi, pravom Bogu!« 

Sa molitve te knez je uzdrhtao. 
Na Babonića plaho pogledao 
I šapnuo mu: >Što se zbiva tuj?« 
A biskup će mu tiho: > Dalje čuj!« 

Tad kršćanska se druga duša javi 

I svetomu se Ivanu pomoli: 

»Oj ti što Spasu našem put pripravi 

I pokrsti ga sred doline mirne 

Po kojoj Jordan tajstveno žubori: 

Daj, da te moja molitva ta dirne! 

Za pokajnicu tu na nebu gori 

Od težkih grieha oproštaj izmoli 

O, svetitelju blagi, daj da može 

Ko i ja sretnik za sveg svog života 

Od svega srca klicat dieva ota: 

»>Oj velik li si, kršćanski moj Bože!«« 

Na bližnjem visu u to tri su kriesa 
Božanstvenih put digla se nebesa. 
»Ej, što je to?« upita pokajnica 
Svog druga, pa je hrlo odskočila 
Sa kama na kom vruće se molila. 
»Ha!« kliknu drug joj, s kama i on skoči 
I u kries svoje upili sad oči. 
»Ta vatra ti je sjajna navjestnica 
Mironosnog sutranjeg Ivanj dana 
Što svečano ga slave od starine 
Uz kolo, svirku i uz pjev Hrvati 
Posvuda širom naše domovine. 
I otac moj sred družtva odabrana 
Svoj god će valjda sutra proslavljati: 

S tog za njega se, ljubo, pomolimo 
Pre nego zavičaj moj ostavimo!« 

I opet oba pobožnika pala 

Pred kipom, pa su šaputati stala : 

»Nek sreća viek se nad glavom ti krili 

A nam oprosti, roditelju mili U 

»On prašta vama!« Ivan knez povika 

I suzan do njih s biskupom pokroči, 

Uz kliktaj: »Bože, slava ti i dika I « 

Svog sina starac vatreno zagrli, 

A tada blago Sindi > Kćerko !< šane 

I > Sutra bit ćeš žena njemu!« dahne. 

> Zahvalnost tebi, otče moj, do groba!« 

Probesjedila ljubavnika oba 

Na koljena pred knezom što su pala 

I s blaženosti velje zadrhtala. 

»Oj, dižte mi se, djeco moja mila!« 

Knez Ivana sad usta prosborila 

>Već ivanjska se noćca sveta vije 

Nad krasnim ovim gorskim našim krajem 

A kries na svakom brdu jurve sije: 

Oprostit nam se s milim ovim gajem, 

U Okić hajdmo sad! Cim sunce grane 

I š njime čim nam Ivanj danak svane 

Nek, Baboniću, tvoja sveta ruka 

Na oči svega okićkoga puka 

u drevnoj crkvi svetoga Martina 
Ljepotu ovu djevojku pokrsti, 
U divno stado vjernika uvrsti 
I blagoslovi nju i moga sina!« 
>Nek Božja se i tvoja volja vrši!« 
Bogoduh biskup zanosno dovrši, 
Na ljubavnike nježno zimu mlade 
A tad sa knezom na molitvu pade . . . 

Dobrano put svoj mjesečina blieda 

Kad na nebu prevali već, ugleda 

Gdje gorom jezde biskup i knez Ivan 

A do njih Sinda s Draženom gdje kroči; 

Uz velebni su jedan kries se divan 

Zaustavili putnici i stali 

Krasnolike na momke bacat oči 

Što preko vatre vješto su skakali, 

Uz frule svirku sladke pjesme lili 

I s djevojkama u kolu se vili, . . . 

Tad pošli dalje, a kriesnice male. 

Od zlatnih zviezda što su ljepše sjale, 

Oblietahu im glave, pa ih milo 

U Okić-grada dopratiše krilo. 

Tu knez će Sindi: >Na dan moga goda 

A vjenčanja i svetog krsta tvoga 

Nek nitko nije rob sred grada moga: 

Mongolu svakom nek sine sloboda 

Sred tamnice što moje jošte čami!« 

»Oj, predobar si!« Sinda zakliktala 
»A ja ću pregnut« knezu zborit stala 
>Da otmem braću nevjerničkoj tami 
I da pridružim hrvatskom ju rodu 
Što viek je zlatnu ljubio slobodu!« 
»Divoto moja!« Dražen zaorio 
I nježno svoju ljubu ogrlio, 
Sa biskupom tad u palaču krenu — 
A Sindu knez u sobu odve njenu. 

Čim pomoli se zora ranoranka 
Ko predhodnica Ivanovog danka 
Zazveče zvona vitog sa zvonika 
Put nebeskog što diže se zrenika 
Nad crkvom drevnom svetoga Martina 
I domame množ ljudstva pobožnoga 
Sa glasnom jekom prepunom milina 
U prostrani hram svemogućeg Boga. 
Zaodjeo u bielo sav se sviet, 
Na grudi svakoj miri Ivanj-cviet, 
A oko svako radoznalo gledi 
Na vrata što no crkvi su u sriedi. 
Kad u hram prva zraka sunca pala 
I propetoga Spasa obasjala 
Na vratima sa Sindom Dražen svane 
I k žrtveniku š njom koračat stane. 
Gle, kako divno bielo se odielo 
Niz ono bajno njeno lije tielo 

I kako nježno vrana kosa njena 

Od mirtovog je vienca zagrljena! 

U duši njenoj tajna slast se budi, 

Od milja trese srce se u grudi, 

Po licu krasnom rujne ruže pale, 

A čarobne se njene crne oči 

U milog vojna njenog zagledale 

Pun sreće što uz dragu svoju kroči 

U odori hrvatskoga boljara 

I drhće krasnik s ljubavnoga žara. 

Kraj mladenaca Babonića eto 

Pod mitrom gdje u mjesto stupa sveto, 

A za njim usred Božjega tog stana 

Lik častnoga se javi knez-Ivana. 

Pred žrtvenik kad svi su stigli glavni, 

Od mirta vienac skinu biskup slavni 

Sa glave Sinde, pa ju pokrstio 

Po obredima crkve naše svete 

I zanosito mladoj prosborio: 

>Ja krstim sad te, oj pogansko diete, 

U ime Boga i sina njegova 

I svetog duha!« pa zanosno svrši: 

>Oj, zdravo da si, kršćanice nova!« 

Tad s mladencima izpovjed ovrsi 

I pričesti ih, Sindi opet stavi 

Na glavu vienac, vjenčanje obavi, 



— 86 — 



Digitized 



by Google 



A na ovo im blagoslov svoj dade 
I razdragan im tako zborit stade: 

>U spomen ovog velikoga dana, 

Oj mladenci vi meni omiljeli, 

Kad ljubav vaša divno slavlje slavi. 

Svu sreću s vama otac vaš kad dieli 

I silni broj poštenih sirotana: 

O, dajte svome biskupu, da stavi 

Na srca vaša mlada trolist ubav: 

Oj, trolist : vjeru, ufanje i ljubav ! 

Za svega vieka vašeg neka miri 

Taj trolist vama, neka vas uznosi, 

Nek miomir vam njegov grudi širi 

A dušu vašu nek vam u raj nosi 

Gdje Stvorac lista miloduhog tog 

U vječnoj slavi vlada: dobri Bog! 

Oj, ljubite mi Boga dušom svom 

A uz njeg mili hrvatski svoj dom; 

Oj, nadajte se, da će u raj vas 

Na koncu žica vašeg poniet Spas; 

Oj, vjerujte, da slavni viek će doći 

Kad Hrvat >Svoj sam!c kliknuti će moći!« 

Nešto razjašnjenja. 



Pjevajući ovu pjesan, rabila su mi ova 
cijela: I va n Kukuljević Sakcinski: 
> Borba Hrvata s Mongoli i Tatari. Zagreb. 
1863.«, >Okićgrad« u kalendaru Dragoljubu za 
g. 1864., »Njeke gradine i gradovi u kralje- 
vini Hrvatskoj. Svezak I. Zagreb. 1869.«, »Vile. 
Prinesak k slavenskomu bajoslovju. Zagreb. 
1851.«; Tade Smičiklas: »Poviest Hr- 
vatska. Dio prvi. Zagreb 1882.«; Nadko 
Nodilo: »Stara vjera Srba i Hrvata na 
glavnoj osnovi pjesama, priča i govora na- 
rodnog. Zagreb. 1890.«; Hammer-Purg- 
stall: »Geschichte der goldenen Horde. Pest. 
1840.«; Oskar Peschel: »Volkerkunde. 
Leipzig. 1 88 1.« 

Prem je historijskim izpitivanjem doka- 
zano, da se glavna bitka izmedju Hrvata i 
Mongola nije bila na grobničkom polju već 
u dalmatinskom Podgorju, spominjem ipak u 
pjesni, da se je bila na grobničkom polju, 
jer tako govori narodna predaja. 

Od mongolskih rieči tumačim ove : >Na- 
tagaj< zvalo se glavno božanstvo Mongola, 
>Kerenaj« bila je gromka bojna trublja nji- 
hova, a >Surin!« (Napred!) bio je njihov 
bojni podklik. 

Pojedina mjesta, gradove, rieke i planine, 
koje se spominju u pjesni, ne tumačim, jer 
se njihov opis nalazi u svakoj geografiji. 

B, K, S. 

